UIAM, UM juara Debat Diraja IPT 2022

KUALA NERUS, 23 Oktober- Universiti Islam Antarabangsa Malaysia (UIAM) muncul Johan Pertandingan Debat Diraja antara IPT 2022 bagi Kategori Utama Bahasa Melayu, manakala Universiti Malaya (UM) Johan Kategori Utama Bahasa Inggeris.  Universiti Kebangsaan Malaysia (UKM) pula muncul Naib Johan Kategori Bahasa Melayu manakala Universiti Teknologi Mara (UiTM) Naib Johan Kategori Bahasa Inggeris.  Peserta UIAM terdiri daripada Nur Syahirah Balqis Shahrulnizam, 20; Muhamad Ilham Hafiz Azmi, 22; Muhammad Luqman Ismail Zawawi, 22; dan Muhammad Aqil Mujahid Mukhtar, 21.  Manakala UM diwakili R.Kuhan Karttikeyn, 21; Danesh Ram Aggarwal, 24; Muhyuddin Ahsan Sultan Askin, 22; dan Catherine Alicia Nathan, 22.  Program yang berlangsung di Universiti Sultan Zainal Abidin menyaksikan 53 pasukan menyertai pertandingan kali ini yang membabitkan penyertaan 24 universiti seluruh negara.  Pendebat UIAM Muhammad Ilham Hafiz Azmi muncul pendebat terbaik Kategori Bahasa Melayu manakala UM Kategori Bahasa Inggeris melalui pendebatnya Danesh Ram Aggarwal.

Detik yang menggembirakan bagi kumpulan dari Universiti Islam Antarabangsa Malaysia (UIAM) apabila dinobat sebagai juara Pertandingan Akhir Debat Diraja Antara IPT 2022 di UniSZA Kampus Gong Badak hari ini / FOTO BERNAMA

Johan menerima wang tunai RM5,000 manakala Naib Johan menerima RM3,000 sumbangan Dewan Bahasa Dan Pustaka.  Hadiah pertandingan disampaikan Sultanah Terengganu, Sultanah Nur Zahirah dengan diiringi Menteri Besar, Datuk Seri Dr Ahmad Samsuri Mokhtar.


Program Jom Kenali Agrikomoditi pupuk kesedaran mengenai produk komoditi negara

(Menteri Perusahaan Perladangan dan Komoditi, Datuk Zuraida Kamaruddin ditemu bual media selepas menghadiri program Jom Kenali Agrikomoditi di Ampang, Selangor, hari ini)

AMPANG, 23 Oktober - Program Jom Kenali Agrikomoditi diterapkan ke peringkat komuniti bandar bagi memupuk kesedaran mengenai kebaikan produk komoditi negara.Kesedaran tersebut bagi menjaga kepentingan sektor agrikomoditi negara khususnya dalam merealisasikan hasrat Kementerian Perusahaan Perladangan dan Komoditi (KPPK) untuk mempelopori penjualan minyak sawit ke seluruh dunia.Menurut Menterinya, Datuk Zuraida Kamaruddin, kesedaran dipupuk menerusi Jelajah Agrikomoditi di peringkat antarabangsa dan dalam negara bagi menangkis persepsi buruk negara luar serta memperkasa enam komoditi iaitu sawit, getah, koko, lada, kenaf dan kayu kayan yang menyumbang kepada pendapatan negara.

(Menteri Perusahaan Perladangan dan Komoditi, Datuk Zuraida Kamaruddin ketika menyampaikan ucapan pada program Jom Kenali Agrikomoditi di Ampang, Selangor, hari ini)

"Kita percaya bahawa walaupun ia komuniti bandar, tak tanam sawit dan tak tanam getah, tetapi pengetahuan tentang kedudukan komoditi kita itu penting untuk rakyat apa lapisan sekali pun, sekiranya ada apa-apa tuduhan yang diberikan ketika mereka bertemu dengan orang ramai ke, dengan warga asing ke, jadi mereka boleh memberikan penjelasan yang jelas bila mereka bila menghadiri program sebegini," kata beliau ketika ditemui media selepas menghadiri program Jom Kenali Agrikomoditi, di sini hari ini. Tambah Zuraida, Dasar Agrikomoditi Negara 2021-2030 menjadi garis panduan dan diyakini berupaya memperkasa kedudukan sektor agrikomoditi sebagai nadi pemulihan ekonomi negara yang berpandulan kepada lima teras iaitu kemampanan, teknologi, nilai tambah, keterangkuman serta perkongsian sumber dan kekayaan.


FINAS sasar kehadiran 30,000 pengunjung sempena program EKSPRESI@FINAS

(Pengerusi FINAS, Datuk Seri Zurainah Musa bercakap pada sidang media sempena program EKSPRESI@FINAS)

HULU KELANG, 23 Oktober - Perbadanan Kemajuan Filem Nasional Malaysia (FINAS) menyasarkan kehadiran 30,000 pengunjung sempena program Eksplorasi Komuniti Kreatif Keluarga Malaysia, EKSPRESI@FINAS.Program yang julung kali itu diadakan bertujuan merakyatkan seni selain menggembleng kerjasama antara penggiat industri.Jelas Pengerusinya, Datuk Seri Zurainah Musa, program yang berlangsung sehingga esok itu bagi meneroka potensi dan menjana bakat baharu menerusi sinergi dua hala antara penggiat seni, masyarakat dan agensi."Merakyatkan FINAS, merakyatkan industri kreatif ini dan kita ingin menjalinkan sinergi yang kuat di antara FINAS dan agensi kerajaan dan penggiat industri kreatif ini, mustahak kita nak adakan komunikasi dua hala," kata beliau pada sidang media sempena Program EKSPRESI@FINAS, di sini hari ini.Turut diadakan sesi uji bakat bersama syarikat produksi, uji bakat suara latar, sesi tayangan dan apresiasi filem tempatan serta persembahan penggiat industri kreatif dan komuniti.Pengunjung yang bertuah juga berpeluang membawa pulang sebuah Proton Saga. Pelbagai produk tempatan ditawarkan menerusi 37 reruai selain tawaran diskaun kompaun sehingga 80 peratus oleh Majlis Perbandaran Ampang Jaya.Selain itu, khidmat bas juga disediakan buat pengunjung di sekitar Melawati.

(Antara program yang diadakan sempena Eksplorasi Komuniti Kreatif Keluarga Malaysia,  EKSPRESI@FINAS)

Dalam pada itu, Zurainah memaklumkan FINAS kini sedang memperhalusi kerjasama bersama Dewan Bandaraya Kuala Lumpur (DBKL) bagi memperuntukkan sebilangan rumah kos rendah buat penggiat seni veteran yang memerlukan."Sekarang FINAS sedang berkerjasama dengan DBKL untuk mendapatkan 'allocation' (peruntukan) rumah-rumah prihatin PPR, rumah-rumah perumahan awam, kita cuba mendapatkan rumah-rumah ini untuk artis veteran yang memerlukan bantuan perumahan, kita sedang berkerjasama, bagaimana FINAS boleh membantu melalui DBKL," menurut beliau.Tambahnya, meski pun perkara tersebut masih di peringkat awal namun beliau optimis ia dapat direalisasikan tanpa mengenepikan keperluan masyarakat yang turut memohon kemudahan tersebut.


Sedia bertanding semula di Indera Mahkota - Saifuddin

KUANTAN, 23 Oktober- Pengerusi Perikatan Nasional (PN) Pahang, Datuk Seri Saifuddin Abdullah tidak menolak kemungkinan akan bertanding di kerusi Parlimen Indera mahkota, jika dicalonkan semula pada Pilihan Raya Umum ke-15 (PRU15). Beliau berkata, PN Bahagian Indera Mahkota mencadangkan namanya kepada pucuk pimpinan untuk bertanding di kerusi terbabit. "Kalau ikut bahagian saya (Bersatu Indera Mahkota) dan PN Indera Mahkota, mereka mencadangkan saya bertanding semula di sini," beliau berkata demikian ketika ditemui media selepas program gerai prihatin rakyat peringkat PN Indera Mahkota, di sini.  Program itu menawarkan pakej barangan dapur merangkumi beras, minyak masak, ayam segar, bawang dan kentang pada harga RM30.  Datuk Seri Saifuddin memenangi kerusi parlimen Indera Mahkota dalam PRU14 dengan majoriti 10,950 undi.  Beliau yang ketika itu mewakili PH mendapat 28,578 undi menewaskan calon daripada BN, Dr Johan Mat Sah 17,628 undi dan calon PAS, Nasrudin Hassan Tantawi mendapat 17,515 undi.

Beliau turut memaklumkan penyerahan watikah kepada semua calon PN Pahang akan diadakan beberapa hari sebelum hari penamaan calon.  Suruhanjaya Pilihan Raya (SPR) pada Khamis mengumumkan tarikh penamaan calon untuk PRU15 ditetapkan pada 5 November, manakala tarikh untuk pengundian awal 15 November dan tarikh mengundi pula pada 19 November ini.


Wisma Putra terus jejak rakyat Malaysia yang jadi mangsa sindiket tipu kerja

PAHANG, 23 Oktober- Wisma Putra sedang menjejak rakyat Malaysia yang menjadi mangsa sindiket penipuan kerja di luar negara.  Menteri Luar, Datuk Seri Saifuddin Abdullah berkata, setakat semalam, 313 rakyat Malaysia yang menjadi mangsa sindiket penipuan tawaran pekerjaan berjaya diselamatkan dari Kemboja, Laos, Myanmar dan Thailand.

(Menteri Luar, Datuk Seri Saifuddin Abdullah di Program Gerai Prihatin Rakyat Peringkat Perikatan Nasional (PN) Indera Mahkota di Kuantan, di sini hari ini)

Daripada jumlah itu, seramai 255 orang sudah dihantar pulang manakala baki 58 lagi masih ditahan di depoh tahanan imigresen negara berkenaan sementara menunggu proses pengusiran.  Tambah beliau, walaupun jumlah laporan berkaitan isu itu semakin berkurangan, namun usaha masih diteruskan bagi memastikan tidak ada lagi rakyat Malaysia ditahan pihak berkuasa negara terbabit.  "Seramai 58 masih dalam tahanan di depoh negara berkaitan pada waktu yang sama kita masih menjejak beberapa lagi rakyat Malaysia di laporan hilang atau masih belum dapat diselamatkan pokok pangkalnya kita akan cuba menyelamatkan semua dan tidak seorang pun akan kita biarkan atau tinggal disana," katanya kepada media di Program Gerai Prihatin Rakyat Peringkat Perikatan Nasional (PN) Indera Mahkota di Kuantan, Pahang.  Semalam, Wisma Putra melalui satu kenyataan media memaklumkan seramai 10 lagi rakyat Malaysia, mangsa sindiket penipuan tawaran pekerjaan di Kemboja berjaya diselamatkan dan dibawa pulang ke tanah air. Mereka tiba di Lapangan Terbang Antarabangsa Kuala Lumpur 2 (KLIA2) pada 11.50 malam tadi dengan menaiki pesawat AK535 dan diserahkan kepada pihak polis bagi membantu siasatan.


Dua projek berimpak tinggi bakal beri manfaat kepada penduduk parlimen Kimanis

(Perdana Menteri, Datuk Seri Ismail Sabri Yaakob melancarkan Projek Naiktaraf Jalanraya Bukit Manggis dan Pembinaan Masjid Kedua Pekan Bongawan sempena program Gelombang Biru Barisan Nasional (BN) Zon 3 di Kimanis Commercial Center hari ini/ Foto BERNAMA)

KIMANIS, 23 Oktober - Sejumlah RM131 juta diperuntukkan untuk membina dua projek berimpak tinggi yang bakal memberi manfaat kepada puluhan ribu penduduk di kawasan parlimen Kimanis.  Perdana Menteri, Datuk Seri Ismail Sabri Yaakob berkata dua projek itu adalah Projek Naik Taraf Jalan Bukit Manggis dan Projek Pembinaan Masjid Kedua Pekan Bongawan.  Beliau berkata kedua-dua projek itu bakal menamatkan penantian penduduk di kawasan itu untuk menikmati kemudahan jalan raya yang lebih baik, selain membantu menangani masalah kepadatan jemaah menunaikan ibadah di masjid sedia ada di pekan tersebut.  "Masjid kita luluskan berjumlah RM4 juta, jalan yang dipohon oleh Mo (Datuk Mohamad Alamin) 20 kilometer RM127 juta, Insya-Allah kalau kita memerintah semula, pasti jalan untuk Kimanis ini akan diluluskan," kata beliau ketika berucap pada Majlis Perasmian Program Gelombang Biru Barisan Nasional (BN) Zon 3 dan Gimik Pelancaran Projek Naik Taraf Jalan Bukit Manggis dan Projek Pembinaan Masjid Kedua Pekan Bongawan, di sini hari ini.

(Perdana Menteri, Datuk Seri Ismail Sabri Yaakob menyampaikan ucapan pada program Gelombang Biru Barisan Nasional (BN) Zon 3 di Kimanis Commercial Center hari ini/ Foto BERNAMA)

Pelancaran Gelombang Biru Barisan Nasional Zon 3 melibatkan Parlimen Kimanis, Sipitang, Beaufort dan Papar itu disempurnakan oleh Pengerusi BN, Datuk Seri Ahmad Zahid Hamidi.  Sementara itu, Perdana Menteri berkata solidariti antara parti khususnya Gabungan Rakyat Sabah (GRS) dan BN memainkan peranan penting bagi memastikan kemenangan besar dalam Pilihan Raya Umum ke-15 (PRU15) yang diadakan pada 19 November ini.


Peruntukkan RM40 billion bina Langkasuka Village - Sanusi

LANGKAWI, 23 Oktober- Sejumlah RM40 billion diperuntukkan bagi membina Langkasuka Village di atas tapak seluas 1,979 ekar di Pulau Langkawi, Kedah.  Mengambil masa antara 15 hingga 20 tahun untuk disiapkan, ia bakal menjadi sebuah bandar pelancongan berteraskan reka bentuk nusantara dengan elemen ikonik tempatan.

(Menteri Besar Kedah, Datuk Seri Mohd Sanusi Md Nor)

Menteri Besar Kedah, Datuk Seri Mohd Sanusi Md Nor berkata, sebagai perintis kepada Projek Widad Langkasuka itu, Fasa pertama akan bermula dan dijangka siap pada 2027 dengan tujuh komponen dimuatkan.  "Ia merangkumi pembinaan Hotel bertaraf 5 Bintang, Lang Plaza, Villa, Kondominium Premium, Kompleks Membeli Belah,Apartment dan Langkasuka Golf and Country Club bertaraf dunia," katanya dalam Majlis Pecah TanahProjek Langkasuka Village di Langkawi.  Mohd Sanusi turut optimis pelaburan itu bakal menjadikan Widad Langkasuka sebagai lokasi acara utama seperti World Air Racedan High Powered Boat Race.


Calon PN bertanding di 14 kawasan Parlimen Kelantan diumum 3 November

KELANTAN, 23 Oktober- Senarai calon Perikatan Nasional (PN) yang akan bertanding pada Pilihan Raya Umum Ke-15 (PRU15) di semua 14 kawasan Parlimen di Kelantan akan diumumkan pada 3 November depan. Pengarah Pilihanraya PN Kelantan Zulkifli Mamat berkata, bagi menghadapi PRU15 pihaknya akan menggerakan 27,200 jentera parti yang akan memainkan peranan sepanjang tempoh berkempen.

(Pengarah Pilihanraya PN Kelantan Zulkifli Mamat)

"Bilik gerakan bagi 14 parlimen kawasan tapi kita ada 544 bilik gerakan di peringkat udm penyelarasan”, katanya ketika melancarkan Bilik Gerakan Media PN Kelantan di Pejabat Badan Perhubungan PAS Negeri di Kota Bharu. Menurut Zulkifli, kempen secara bersemuka menjadi tunjang utama dalam meraih sokongan pengundi untuk memilih PN selain menggunakan medium media social. Katanya, pendekatan itu secara tidak langsung mampu mendekatkan parti dengan rakyat. Bekas Ahli Dewan Undangan Negeri (ADUN) Pulai Condong itu berkata, pelancaran jentera PN akan turut dilakukan pada 3 November ini. Merujuk kepada data Suruhanjaya Pilihanraya (SPR) sehingga Mei tahun ini, seramai 1.4 juta pengundi di Kelantan iaitu 704,000 merupakan pengundi lelaki dan 711,000 adalah pengundi wanita.


PPS ditutup, banjir di Langkawi pulih sepenuhnya

(Sebuah pusat pemindahan sementara (PPS) di daerah Langkawi yang dibuka sejak 16 Oktober lalu ditutup sepenuhnya hari ini/ Foto BERNAMA)

ALOR SETAR, 23 Oktober - Sebuah pusat pemindahan sementara (PPS) di daerah Langkawi yang dibuka sejak 16 Oktober lalu ditutup sepenuhnya pada pukul 12 tengah hari tadi.Dalam satu kenyataan hari ini, Pegawai Pertahanan Awam Daerah Langkawi, Kapt (PA) Ahmad Shahfikri Darus memaklumkan kesemua 56 orang daripada 15 keluarga yang ditempatkan di Dewan Syifak di bawah Mukim Padang Matsirat itu, dibenarkan pulang ke rumah masing-masing.Penduduk terjejas banjir yang terdiri daripada 16 lelaki dewasa, 12 wanita dewasa, dua lelaki warga emas, empat wanita warga emas, 13 kanak-kanak lelaki dan sembilan kanak-kanak yang berada di PPS itu dibenarkan pulang selepas air surut sepenuhnya di kawasan rumah mereka.

(Pegawai Pertahanan Awam Daerah Langkawi, Kapt (PA) Ahmad Shahfikri Darus)

"Beberapa kawasan di Langkawi yang melibatkan beberapa mukim antaranya Mukim Padang Matsirat, Mukim Kuah, Mukim Bohor dan Mukim Kedawang terjejas dengan banjir selepas hujan seawal pukul 4 pagi pada 16 Oktober lalu, sehingga PPS berkenaan diaktifkan lebih kurang pukul 8 malam," kata Ahmad Shahfikri dalam kenyataan tersebut.Antara agensi yang ditugaskan bagi membantu penduduk terjejas banjir adalah Angkatan Pertahanan Awam Malaysia (APM), Jabatan Kebajikan Masyarakat (JKM), Kementerian Kesihatan Malaysia (KKM) dan Polis Diraja Malaysia (PDRM).


NPRA batal notifikasi lima produk kosmetik beracun

KUALA LUMPUR, 23 Oktober- Bahagian Regulatori Farmasi Negara (NPRA), Kementerian Kesihatan (KKM) membatalkan notifikasi lima produk kosmetik kerana dikesan mengandungi racun berjadual.Ketua Pengarah Kesihatan Tan Sri Dr Noor Hisham Abdullah berkata produk tersebut ialah Sweet 13 Skincare Treatment Cream, Ninaskincare Skin Puteh Moisturizer dan Skin Dessert Cream, masing-masing mengandungi merkuri manakala Haemun Cream mengandungi miconazole dan Karisma Birds Nest Gel (hydroquinone dan tretinoin).“Notifikasi produk-produk kosmetik terlibat telah dibatalkan oleh Pengarah Kanan Perkhidmatan Farmasi, KKM dan tidak lagi dibenarkan untuk dijual di Malaysia,” katanya dalam kenyataan hari ini.Beliau berkata orang awam yang sedang menggunakan produk-produk kosmetik itu dinasihatkan segera menghentikan penggunaannya dan mendapatkan nasihat daripada ahli profesional kesihatan, jika mengalami sebarang ketidakselesaan atau kesan advers.Katanya, hidrokuinon boleh menyebabkan kemerahan pada kulit disapu, ketidakselesaan, perubahan warna kulit tidak diingini, kulit menjadi hipersensitif, menghalang proses pigmentasi yang mengurangkan perlindungan kulit daripada pancaran sinar ultraungu berbahaya dan meningkatkan risiko kanser kulit.Beliau berkata penggunaan tretinoin tanpa pengawasan ahli profesional kesihatan boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.Selain itu, anti-fungal (miconazole) yang diguna secara tidak terkawal boleh meningkatkan risiko kerintangan seterusnya mengurangkan keberkesanan untuk merawat jangkitan pada masa hadapan. “Merkuri dilarang dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem saraf serta mengganggu perkembangan otak kanak-kanak kecil atau belum dilahirkan,” katanya menambah ia juga menyebabkan ruam, iritasi dan perubahan lain pada kulit.Dr Noor Hisham berkata penjual dan pengedar produk kosmetik itu perlu menghentikan penjualan dan pengedaran dengan serta-merta kerana ia melanggar Peraturan-Peraturan Kawalan Dadah dan Kosmetik 1984.

(Lima produk kosmetik yang dikesan mengandungi racun berjadual)

Individu yang melakukan kesalahan di bawah Peraturan-Peraturan ini boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.Syarikat yang melakukan kesalahan pula boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya. Orang awam digalakkan untuk menyemak status notifikasi sesuatu produk kosmetik dengan melayari laman sesawang rasmi NPRA www.npra.gov.my atau melalui aplikasi ‘NPRA Product Status’ yang boleh dimuat turun daripada Google Play Store.


Maritim tahan dua bot nelayan asing Vietnam

KUALA TERENGGANU, 23 Oktober- Agensi Penguatkuasaan Maritim Malaysia (APMM) Terengganu menahan dua bot dipercayai nelayan asing Vietnam.  Bot berkenaan ditahan pada kedudukan lebih kurang 44.5 batu nautika dari Kuala Terengganu.  Timbalan Pengarah Operasi Maritim Negeri, Komander Maritim Ariffin Ghazali berkata bot nelayan asing itu ditahan ketika melaksanakan rondaan Op Kuda Laut dan Op Naga Barat di sekitar perairan Terengganu.  Kedua-dua bot ditahan ketika sedang terikat antara satu sama lain, 4.30 petang semalam.

(Bot ditahan pada kedudukan lebih kurang 44.5 batu nautika dari Kuala Terengganu)

Hasil pemeriksaan mendapati kedua-dua bot tersebut dikendalikan 12 kru termasuk tekong, warga Vietnam berusia antara 21 hingga 63 tahun tanpa sebarang dokumen pengenalan diri yang sah.  Tekong kedua-dua bot juga gagal mengemukakan sebarang dokumen kebenaran yang sah dan disyaki telah melakukan aktiviti menangkap ikan secara haram di perairan Malaysia.  Kedua-dua bot, 12 kru serta hasil tangkapan seterusnya ditahan di bawah Akta Perikanan 1985 dan Akta Imigresen 1959/63.  RM1 juta nilai rampasan termasuk bot dan hasil laut.


Banjir kilat di Padang Terap, 21 keluarga terima sumbangan

(Hujan lebat yang turun Jumaat lalu menyebabkan Kampung Baru Padang Sanai dan kawasan sekitar di Padang Terap, dilanda banjir kilat)

PADANG TERAP, 23 Oktober- 21 buah keluarga di sini yang terjejas dalam kejadian banjir kilat, Jumaat lalu menerima sumbangan berupa barangan makanan dan wang tunai daripada Menteri Pembangunan Luar Bandar, Datuk Seri Mahdzir Khalid. Ia melibatkan 11 keluarga di Kampung Baru Padang Sanai; lima keluarga di Kampung Banggol 9; empat keluarga di Kampung Pokka dan sebuah keluarga di Kampung Tanjung.  Sumbangan merupakan tanda simpati Mahdzir terhadap penduduk yang ditimpa musibah bencana alam di daerah itu. Beliau berharap penduduk terlibat bertabah di atas ujian yang melanda dan menasihatkan mereka supaya sentiasa berwaspada dengan keadaan cuaca yang tidak menentu ketika ini. Sumbangan tersebut disampaikan Setiausaha Sulit Menteri Pembangunan Luar Bandar, Muhammad Jasnizam Husni mewakili Mahdzir.Dalam kejadian malam Jumaat lalu, hujan lebat yang turun menyebabkan Kampung Baru Padang Sanai dan kawasan sekitar di Padang Terap, dilanda banjir kilat.

(Sumbangan berupa barangan makanan dan wang tunai disampiakn kepada penduduk yang terjejas)


Cubaan 13 PATI masuk negara digagalkan ATM

BUKIT KAYU HITAM, 23 Oktober- Cubaan 13 pendatang asing tanpa izin (PATI) warga Myanmar masuk ke Malaysia melalui sempadan Malaysia-Thailand gagal apabila ditahan Angkatan Tentera Malaysia (ATM). Kesemua PATI berkenaan ditahan oleh Tim Ronda di sektor Op Benteng Kawasan Tanggungjawab Briged Keenam Infantri Malaysia di Bukit Kayu Hitam, Kedah.Markas Divisyen Kedua Infantri Malaysia (2 Divisyen) berkata dalam kejadian pukul 8.00 pagi semalam itu, Tim Ronda yang sedang menjalankan rondaan di kawasan sempadan Malaysia-Thailand telah mengesan pergerakan sekumpulan orang awam dalam keadaan mencurigakan. Anggota bertugas bertindak menjejaki dan menahan kesemua orang awam seramai 13 orang. Hasil pemeriksaan mendapati kesemuanya adalah warganegara Myanmar yang tidak memiliki dokumen perjalanan yang sah berumur antara 18 hingga 51 tahun, terdiri daripada 12 lelaki dan seorang wanita. Turut dirampas adalah 7 telefon bimbit, sejumlah wang tunai dalam matawang Malaysia, Myanmar dan Thailand, 10 kad pengenalan warga Myanmar dan tujuh beg pakaian dengan anggaran nilai keseluruhan rampasan berjumlah lebih RM4,000.Kesemua PATI diserahkan kepada Balai Polis Bukit Kayu Hitam.Pasukan beroperasi akan terus mempertingkatkan kawalan di sempadan negara bagi mengekang kemasukan PATI dan sebarang aktiviti jenayah rentas sempadan.


Banjir kilat, 20 penduduk dipindahkan di Raub

RAUB, 23 Oktober- Seramai 20 penduduk Kampung Ulu Atok, Raub, Pahang dipindahkan ke Pusat Pemindahan Sementara (PPS), susulan banjir kilat pagi tadi.Sekretariat Pengurusan Bencana Daerah Raub, Kapten (PA) Samasuddin Kambade berkata mereka merupakan penghuni lima buah rumah yang terjejas. Pihaknya menerima panggilan pukul 7.30 pagi.  Susulan itu, penduduk terjejas dipindahkan ke PPS Sekolah Kebangsaan (SK) Ulu Atok. Turut terlibat dalam operasi pemindahan, pihak bomba, polis, Jabatan Kebajikan Masyarakat (JKM) dan ketua kampung.

(Penduduk terjejas dipindahkan ke PPS Sekolah Kebangsaan (SK) Ulu Atok)


JPKK perkukuh hubungan dengan komuniti menerusi program di lokasi

(Menteri Besar Perlis, Datuk Seri Azlan Man cuba memancing ikan pada Pertandingan Memancing dan Menjala Ikan Tertutup DUN Bintong)

KANGAR, 23 Oktober- Bagi mengeratkan hubungan antara pengurusan Jawatankuasa Pembangunan dan Keselamatan Kampung (JPKK) dan komuniti setempat khususnya di kawasan kampung, pelbagai program secara bersama boleh dilasanakan.Ini bagi membolehkan JPKK memainkan peranannya sebagai penghubung antara komuniti setempat dengan pemimpin negeri bagi menyalurkan permasalahan setempat selain menyampaikan aspirasi kerajaan.

(Menteri Besar Perlis, Datuk Seri Azlan Man melihat hasil tangkapan peserta yang menyertai  Pertandingan Memancing dan Menjala Ikan Tertutup DUN Bintong)

Menurut Pengerusi Jawatankuasa Pembangunan dan Keselamatan Kampung (JPKK) Wang Ulu, Mohd rodzi Nayan, pelbagai program telah dan bakal dilaksanakan termasuklah pertandingan memancing selepas musim menuai, menjala, sukan rakyat dan aktiviti kemasyarakatan melibatkan pelbagai peringkat usia."Setiap program yang dilaksanakan ini bertepatan dengan konsep Keluarga Malaysia dalam memperkukuhkan perpaduan," katanya pada Program Memancing dan Menjala Tertutup Dewan Undangan Negeri Bintong di Kampung Wang Ulu, Bintong di sini.Program ini dirasmikan Menteri Besar Perlis yang juga penyandang keruai DUN Bintong, Datuk Seri Azlan Man.Ia melibatkan penyertaan 200 orang peserta yang terdiri penduduk setempat kawasan DUN Bintong yang dilaksanakan sebagai usaha memupuk semangat hormat menghormati dan saling mengenali antara satu sama lain


124,807 akaun pengguna di Kedah alami gangguan air

ALOR SETAR, 23 Oktober- 124,807 akaun pengguna di empat daerah di Kedah mengalami gangguan bekalan air sejak pukul 6.35 pagi tadi.  Menurut kenyataan Syarikat Air Darul Aman Sdn Bhd (SADA), gangguan berpunca daripada Henti Tugas Operasi Loji Rawatan Air, LRA Pelubang dan LRA Bukit Pinang disebabkan oleh kadar kekeruhan air mentah yang tinggi. Henti tugas Operasi LRA Pelubang melibatkan 63,654 akaun di Daerah Kota Setar, Pendang, Kubang Pasu dan Pokok Sena. "Bagi daerah Kota Setar dan Pendang, antara kawasan yang terkesan adalah sepanjang jalan Alor Mengkudu ke Kuala Kedah dan Pekan Tanah Merah Pendang ke Pekan Simpang Empat Kangkong.  "Di Daerah Kubang Pasu, ia melibatkan keseluruhan Pekan Jitra, Jalan Bukit Wang, Jalan Lubuk Kawah, Jalan Jitra ke Kodiang, Jalan Kodiang ke Changlon, Tunjang, keseluruhan Ayer Hitam dan keseluruhan Sanglang serta kawasan sekitar," menurut kenyataan itu.

(Gangguan bekalan air dijangka berlaku sehingga kadar kekeruhan air mentah kembali normal dan agihan semula bekalan air selesai)

Manakala bagi LRA Bukit Pinang pula, henti tugas melibatkan 61,153 akaun pengguna di Daerah Kota Setar dan sebahagian Daerah Pokok Sena. SADA memaklumkan, gangguan bekalan air dijangka berlaku sehingga kadar kekeruhan air mentah kembali normal dan agihan semula bekalan air selesai. Maklumat lanjut boleh menghubungi Pusat Informasi SADA ditalian 1-300-88-0017.


PH Terengganu pertaruh ustaz di Marang

TERENGGANU, 23 Oktober- Pakatan Harapan (PH) Terengganu mempertaruhkan Azhar Abdul Shukur di Parlimen Marang pada Pilihan Raya Umum ke-15 (PRU15). Pengerusinya, Datuk Raja Kamarul Bahrin Shah Raja Ahmad berkata calon tersebut dijangka mampu meraih sokongan pengundi dikawasan Marang yang merupakan kubu kuat Pas. Azhar pernah menjadi calon Amanah ketika Pilihan Raya Kecil Parlimen Sungai Besar pada 2016 dan merupakan Pengarah Urusan EZ Qurban.

(Pengerusi PH Terengganu, Datuk Raja Kamarul Bahrin Shah Raja Ahmad)

Azhar yang merupakan ustaz professional itu bakal memberi pilihan baharu kepada pengundi di kerusi tradisi Presiden Pas Tan Sri Abdul Hadi Awang.  "Beliau begitu ikhlas sanggup datang dan masuk kubu Pas seperti beliau nyatakan mereka bersedia masuk kubu Pas yang merupakan tempat yang paling kuat diseluruh dunia Pas paling kuat diseluruh dunia adalah Parlimen Marang itu adalah cabaran yang beliau sanggup memikul dan kita menerima beliau dan bahagian Marang pun menerima beliau dengan sepenuh hati," katanya selepas Majlis Pelancaran Jentera PH Kuala Terengganu di sini, malam tadi.Walaupun Azhar bukan anak tempatan, namun beliau sanggup mengambil cabaran untuk bertanding di kubu paling kuat PAS demi membawa pembaharuan.Parlimen Marang merupakan kerusi yang diwakili sejak sekian lama oleh Presiden PAS Tan Sri Abdul Hadi Awang. Pada PRU-14, kerusi Parlimen Marang dimenangi Tan Sri Abdul Hadi Awang selepas menewaskan calon Barisan Nasional (BN), Mohamad Nor Endot dengan majoriti undi sebanyak 21,954.  Manakala calon Pakatan Harapan dari Parti Keadilan Rakyat (PKR), Zawawi Sulong pula hilang deposit. Sementara itu, Raja Kamarul berkata empat kerusi yang diperuntukkan untuk Amanah ialah Parlimen Kuala Nerus, Marang, Besut dan Kuala Terengganu, manakala PKR akan bertanding di Dungun, Kemaman, Setiu dan Hulu Terengganu.“Kita agih lapan Parlimen sama rata. Kita bagi keutamaan kepada Parlimen dahulu sebab pilihan raya negeri lambat lagi.“Agihan antara Amanah dan PKR, DAP tidak ada. Tetapi kita tunggu juga keputusan muktamad daripada Majlis Presiden PH,” katanya.Raja Kamarul mengulas lanjut, walaupun PH Terengganu dianggap kerdil dan kurang berpengaruh, pihaknya menjangkakan mampu melakukan kejutan di empat Parlimen pada PRU15.


Jangan sebar berita palsu, boleh jejaskan pelancongan di Langkawi - Sanusi

LANGKAWI, 23 Oktober- Menteri Besar Kedah, Datuk Seri Muhammad Sanusi Md Nor menyeru warga maya supaya berhati-hati dalam menyebarkan berita tidak benar.  Beliau merujuk kepada penyebaran berita tidak sahih berkaitan banjir di Langkawi.  Menurut beliau, sektor pelancongan di daerah tersebut sedikit terjejas ekoran penyebaran berita palsu ini.  "Penyebaran maklumat yang tidak benar menjejaskan sektor pelancongan di Langkawi yang membabitkan pembatalan penerbangan dan sebagainya. Banyak tempat-tempat menarik yang kering (tidak banjir), maka pelancong boleh terus berkunjung ke Langkawi," kata Sanusi kepada media RTM selepas membuat lawatan ke PPS Dewan Syifa, Padang Matsirat, di sini.Pada 16 Oktober, hujan lebat berterusan menyebabkan beberapa mukim di daerah tersebut terjejas.  Antara kampung yang terjejas ialah Kampung Atas, Kampung Limbung Putra, Kampung Buluh Penyumpit, Kampung Bukit Kemboja dan Kampung Bohor Masjid.


MIC harap diberi lebih banyak kerusi pada PRU15

KUALA LUMPUR, 23 Oktober- MIC berharap lebih banyak kerusi diberikan untuk calon parti itu dalam Pilihan Raya Umum Ke-15 (PRU15) nanti.  Bagaimanapun menurut Timbalan Presidennya, Datuk Seri M. Saravanan, parti itu tidak akan memberi tekanan kepada Barisan Nasional (BN) yang masih meneliti pembahagian kerusi. Harapan disuarakan selepas menyaksikan pertambahan sokongan masyarakat India terhadap MIC menerusi beberapa siri pilihan raya sebelum ini. "Kalau banding dengan PRU Ke-14 dan selepas itu Pilihan Raya Kecil (PRK), pada PRK Cameron Highland, sehingga Pilihan Raya Negeri Melaka dan Johor kita dapat lihat perubahan besar dalam kalangan masyarakat India."Daripada sebelum ini kurang daripada 10 peratus PRU14, tetapi di PRK dan PRN kita dapat hampir 37 peratus dan saya yakin ini akan bertambah pada PRU15," katanya.

Beliau bercakap kepada media ketika ditemui selepas mengiringi Perdana Menteri, Datuk Seri Ismail Sabri Yaakob meninjau persiapan Deepavali di Brickfields, di sini malam tadi. Presiden MIC, Tan Sri SA Vigneswaran sebelum ini menyatakan hasrat parti, untuk bertanding di sembilan kerusi Parlimen, atau mungkin lebih dan 18 kerusi DUN, pada PRU15 November depan.


Tengku Permaisuri Selangor titah agar kebajikan ahli PVRTM terus dibela

PUTRAJAYA, 23 Oktober - Penganjuran konsert amal 'The Cloth Concert' dilihat sebagai usaha terbaik mengumpul dana bagi memastikan kebajikan ahli Persatuan Veteran RTM (PVRTM) terus terbela.Permaisuri Selangor, Tengku Permaisuri Norashikin bertitah hasil sumbangan itu perlu dimanfaatkan sebaiknya untuk membantu ahli yang memerlukan.Tambah baginda, aktiviti mencari dana perlu diteruskan berikutan pertambahan ahli PVRTM yang semakin meningkat."Dikesempatan ini saya nak mengucapkan tahniah kepada PVRTM yang menganjurkan program amal seumpama ini bagi membantu ahli-ahli yang kurang bernasib baik."Selaku penaung persatuan ini, saya juga ingin mengucapkan terima kasih kepada semua pihak kerana sudi hadir dan membantu menjayakan majlis pada malam ini"Kepada PVRTM teruskan usaha untuk menyantuni ahli dan kepada penyumbang teruskanlah menyokong ahli PVRTM semoga sumbangan dan jasa baik anda semua mendapat balasan setimpal dan diberkati," titah baginda di Program Kebajikan 'The Cloth Concert' anjuran PVRTM Putrajaya malam tadi.

Konsert itu menggabungkan persembahan penyanyi popular tempatan dengan pertunjukan fesyen berasaskan tekstil tradisional sepeti songket, batik dan tenun.Antara penyanyi yang membuat persembahan Anuar Zain, Noryn Aziz, Stacy dan Ning Baizura.Konsert amal kali kedua berskala besar ini bertujuan mengumpul dana dan mengisi tabung kebajikan persatuan itu yang turut dianggotai bekas kakitangan kontrak dan sambilan tidak berpencen.PVRTM yang didaftarkan pada 1996 kini mempunyai lebih 1,200 ahli daripada semua bidang termasuk penerbitan, teknikal dan perkhidmatan sokongan.


PM luang masa tinjau Pesta Deepavali di Little India

KUALA LUMPUR, 23 Oktober - Perdana Menteri Datuk Seri Ismail Sabri Yaakob berkesempatan meluangkan masa berkunjung dan meninjau Pesta Deepavali di Little India Brickfields di sini pada malam Sabtu.Beliau tiba pada kira-kira pukul 9.20 malam di kawasan yang menempatkan lebih 130 gerai menjual kelengkapan sambutan Deepavali pada Isnin ini.Ketibaan beliau diiringi Timbalan Presiden MIC, Datuk Seri M Saravanan serta disambut dengan paluan kompang dan pukulan gendang India.Turut hadir Menteri Wilayah Persekutuan, Datuk Seri Shahidan Kassim.Perdana Menteri menyampaikan sumbangan deepavali kepada 10 penerima yang merupakan anak-anak yatim.

(Datuk Seri Ismail Sabri menyampaikan sumbangan Deepavali kepada 12 penerima, antaranya adalah anak-anak yatim/FOTO Dian)

Beliau kemudiannya turut berkesempatan melawat beberapa kedai pakaian tradisional kaum India di sekitar Brickfields dan beramah mesra bersama pengunjung yang hadir.Sementara itu, Saravanan berkata meskipun perdana menteri mempunyai jadual yang padat namun beliau sudi meluangkan masa untuk berkunjung ke Brickfields menunjukkan keprihatinan beliau kepada kebajikan masyarakat India. "Saya ucapkan terima kasih kepada perdana menteri kerana walaupun baru balik dari Bera, Pahang, dan esok pagi perlu ke Sabah, beliau masih sempat melawat tapak perniagaan Little India."Beliau turut membeli tiga persalinan tradisional kaum India bewarna biru, coklat dan putih untuk dipakai ketika menghadiri rumah terbuka Deepavali nanti," katanya. Pesta Deepavali Brickfields 2022 berlangsung selama 10 hari bermula 14 Oktober lalu dan akan berakhir pada Isnin ini.


Kaunter imigresen di Bangunan Sultan Iskandar sesak hampir dua jam - Polis

JOHOR BAHRU, 22 Oktober- Lebih 5,000 pelawat dari negara jiran membanjiri laluan pejalan kaki untuk memasuki Malaysia di Bangunan Sultan Iskandar (BSI) di sini menjelang ketibaan cuti hujung minggu dan sambutan Deepavali, menyebabkan kawasan itu mengalami kesesakan selama hampir dua jam malam ini.Menurut Ketua Polis Daerah Johor Bahru Selatan ACP Raub Selamat dalam kenyataannya, kesesakan bermula pada pukul 8 malam tadi, dari kaunter pengesahan pasport Imigresen hingga ke laluan bas untuk masuk ke Malaysia, namun keadaan di laluan pejalan kaki itu telah terkawal kira-kira dua jam kemudian.

(Foto Facebook Polis Daerah Johor Bahru Selatan)

Beliau berkata semasa pihak polis bantuan cuba membantu menangani kesesakan di kawasan pengesahan pasport di bangunan itu, beberapa cubaan rempuh telah dilakukan oleh kumpulan pelawat berkenaan.“Pemantauan dan kawalan telah ditambah, kekuatan anggota bertugas di balai polis BSI serta anggota polis bantuan dan Jabatan Sukarelawan Malaysia (RELA) di BSI,” katanya.Terdahulu tular di laman social Tiktok memaparkan keadaan di kawasan BSI dalam keadaan sesak dan berlaku tolak-menolak dipercayai berebut untuk memasuki negara bersempena perayaan Hari Deepavali pada Isnin depan.


JomLaunch Youth 2022 berjaya tarik lebih 1,000 belia

KUALA LUMPUR, 22 Oktober- Inisiatif JomLaunch Youth 2022 berjaya menarik pendaftaran lebih 1,000 belia berusia 18 hingga 30 tahun bagi menimba ilmu dan meningkatkan kemahiran teknologi melalui kursus percuma yang disediakan. Menteri Sains, Teknologi dan Inovasi  Datuk Seri Dr Adham Baba dalam kenyataannya berkata inisiatif yang dilancarkan pada Jun lepas itu, adalah sebahagian daripada usaha untuk merakyatkan sains, menginsankan teknologi dan memperkasa agenda sains, teknologi dan inovasi (STI) negara.

(Ketua Setiausaha MOSTI Datuk Dr Aminuddin Hassim / Foto FB MOSTI)

“Kementerian Sains, Teknologi dan Inovasi (MOSTI) berharap pada akhir program itu, ia berjaya mengumpulkan idea STI yang berpotensi untuk dikomersialkan di bawah payung Malaysia Techlympics,” katanya yang turut memaklumkan majlis penutup JomLaunch Youth 2022 berlangsung pada hari ini.Menurutnya tujuan inisiatif itu adalah untuk menyediakan platform dan peluang kepada belia Malaysia mendalami bidang teknologi tinggi melalui tiga pilihan modul pembelajaran iaitu Internet Benda (IoT), Pembangunan Aplikasi Telefon Pintar dan Pembangunan Aplikasi Web yang dilaksanakan secara percuma.Sementara itu, Ketua Setiausaha MOSTI Datuk Dr Aminuddin Hassim berkata JomLaunch Youth 2022 berjaya menarik penyertaan daripada lebih 50 institusi pengajian tinggi awam dan swasta.“Tenaga pengajar berpengalaman menjadi mentor kepada peserta dengan mengadakan beberapa sesi webinar sepanjang lima bulan program berlangsung. Ia bagi membolehkan peserta berinteraksi secara terus dengan tenaga pengajar dan mendapatkan bantuan serta nasihat yang diperlukan,” katanya.Menurut MOSTI inisiatif itu mampu meningkatkan kebolehan dan kesediaan tenaga kerja mahir dalam bidang teknologi tinggi seterusnya memangkin pertumbuhan ekonomi baharu, penerimagunaan teknologi termaju, membina bakat pembuat perubahan dan menyokong transformasi negara.Kenyataan itu turut memaklumkan Malaysia Techlympics yang merupakan salah satu inisiatif MOSTI yang dilaksanakan oleh Malaysian Research Accelerator for Technology & Innovation (MRANTI) telah menjalin kerjasama dengan JomWeb selaku rakan korporat bagi menjayakan program JomLaunch Youth 2022.


Projek perumahan Felcra FGV Ladang Tembangau diteruskan semula- PM

BERA, 22 Oktober - Projek perumahan Felcra di FGV LadangTembangau yang dibatalkan selepas Pakatan Harapan (PH) menjadi kerajaan sebelum ini akan diteruskan semula dalam usaha membantu rakyat memiliki kediaman sendiri. Perdana Menteri, Datuk Seri Ismail Sabri Yaakob berkata projek yang melibakan kawasan seluas kira-kira 1.2 hektar itu diluluskan semasa pentadbiran kerajaan Barisan Nasional (BN) dengan beliau sendiri telah merasmikan majlis pecah tanah projek berkenaan.

"Saya dimaklumkan selepas projek dibatalkan, kerajaan negeri Pahang telah mengambil alih semula tanah kerana ia milik kerajaan negeri. Saya telah bertemu dengan Menteri Besar (Datuk Seri Wan Rosdy Wan Ismail) untuk bertanya jika projek itu hendak diteruskan semula, dan beliau akan pertimbangkan. "Selain itu, saya juga telah bertemu dengan pihak Perbadanan PR1MA Malaysia (PR1MA) supaya mengambil alih projek itu dan mereka juga bersetuju untuk meneruskan projek perumahan berkenaan," katanya semasa berucap di Program Moh Ngeteh Bersama Komuniti Gugusan Tambangau di FGV Ladang Tembangau 3, di sini.Tambah Ismail Sabri yang juga Ahli Parlimen Bera, projek perumahan itu dilaksanakan bagi meringankan beban peserta Felcra memiliki rumah kerana bayaran boleh dibuat secara ansuran atau melalui pemotongan dividen. Dalam pada itu, Ismail Sabri turut meminta agar pihak pengurusan ladang dapat memberi sedikit kelonggaran kepada pekerja yang sudah berpencen supaya tidak perlu segera keluar dari rumah pekerja yang disediakan. "Saya percaya dalam masa dua, tiga bulan berpencen, susah untuk mereka mencari rumah baru. Saya harap pekerja yang berpencen ini boleh diberikan tempoh sementara untuk duduk mungkin dua atau tiga bulan sebelum dapat mencari rumah lain," katanya.


Agong berkenan rasmi sambutan Hari Alam Sekitar Negara 2022

PAHANG, 22 Oktober- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan merasmikan Sambutan Hari Alam Sekitar Negara (HASN) Peringkat Kebangsaan 2022 di Kuantan, Pahang. Seri Paduka diiringi Pemangku Raja Pahang Tengku Hassanal Ibrahim Alam Shah dan Tengku Panglima Raja Kolonel Tengku Amir Nasser Ibrahim Shah.

Turut hadir Menteri Besar Pahang, Datuk Seri Wan Rosdy Wan Ismail, Menteri Alam Sekitar dan Air, Datuk Seri Tuan Ibrahim Tuan Man dan Timbalan Menteri Kewangan, Datuk Mohd Shahar Abdullah. HASN 2022 disambut setiap 21 Oktober setiap tahun mengekalkan tema ‘Alam Sekitar, Tanggungjawab Bersama’ dengan slogan ‘Menyantuni Alam Sekitar dan Keluarga Malaysia’.  Ia bertujuan menyeru semua pihak bersama-sama menjadi `mata dan telinga’ memulihara alam sekitar dan mencegah jenayah alam sekitar.  Sempena sambutan HASN 2022, pelbagai aktiviti dianjur antaranya pertandingan mewarna, pertandingan reka cipta bahan kitar semula dan pengumpulan buangan kitar semula.Turut dianjur Kempen Hindari Plastik Sekali Guna, pelancaran buku Islam dan Alam Sekitar serta penyampaian Anugerah Sekolah Lestari Anugerah Alam Sekitar Peringkat Kebangsaan 2020/2022.


K-KOMM menerusi MDEC cadang wujud kolaborasi dengan AIM

KOTA BHARU, 22 Oktober- Kementerian Komunikasi dan Multimedia (K-KOMM) menerusi Perbadanan Ekonomi Digital Malaysia (MDEC) bercadang mewujudkan satu bentuk kolaborasi bersama Amanah Ikhtiar Malaysia (AIM) untuk memperkasa usahawan wanita dalam menguasai dunia digital.  Menteri Komunikasi dan Multimedia (MenKOMM) Tan Sri Annuar Musa berkata, hasrat itu selari dengan hasil sesi meja bulat menteri di Persidangan Plenipotensiari Telekomunikasi Antarabangsa 2022 (ITU PP22) di Bucharest, Romania baru-baru ini.

(Menteri Komunikasi dan Multimedia Tan Sri Annuar Musa)

Menerusinya pihaknya antara lain, bersetuju memperkasa golongan wanita dalam bidang pendigitalan selain kegiatan sektor ekonomi digital.  Jelas beliau, platform AIM berpotensi memandangkan golongan wanita sudah mempunyai asas dalam bidang perniagaan diceburi.  1000 Pusat Ekonomi Digital Keluarga Malaysia (PEDi) di seluruh negara akan di manfaatkan sebaiknya bagi tujuan itu.  "Di semua pusat ekonomi digital ini saya percaya ada amanah ikthiar di sampingnya jadi seluruh negara boleh guna serentak kemudahan di PEDi dan MDEC memberikan content dan juga menyediakan peruntukan bagi membolehkan program - program untuk melatih on boarding," katanya selepas merasmikan Himpunan Sahabat Usahawan Amanah Ikhtiar Malaysia Wilayah Kelantan di Yayasan Kemiskinan Kelantan (YKK), Padang Kala, Kota Bharu.  Mengulas lanjut, Tan Sri Annuar berkata pihaknya juga telah meluluskan peruntukan sebanyak RM50 juta di setiap negeri untuk membina Mercu Ekonomi Digital (MEDi).  Kewujudannya sekali gus memberi akses lebih luas kepada usahawan AIM untuk memasarkan produk mereka di peringkat global. Ini merangkumi penggunaan e-wallet serta pemasaran di platform-platform digital menggunakan rangkaian e-dagang yang sedia ada sama ada tempatan atau antarabangsa seperti Shopee dan Lazada.


Budaya 'cah keting' rugikan parti dan diri sendiri - Annuar Musa

KOTA BHARU, 22 Oktober - Budaya 'cah keting' atau sabotaj tidak sepatutnya wujud dalam kalangan ahli parti kerana ia merugikan parti dan diri sendiri. Ketua UMNO Bahagian Ketereh, Tan Sri Annuar Musa berkata ahli Barisan Nasional (BN) perlu mengutamakan semangat untuk berkorban dan setia berkhidmat kepada parti meskipun tidak tercalon pada Pilihan Raya Umum ke-15 (PRU15).

"Kalau cah keting...itu dah kepentingan peribadilah kita sanggup buat benda yang hendak memuaskan perasaan peribadi kita. Apa yang Presiden dan juga Perdana Menteri sebut itu adalah tepat sekali dan kita sudah lalui beberapa kali, kalau ada budaya cah keting yang ruginya parti itu juga akhirnya dan kita sendiri," katanya pada sidang media selepas merasmikan Program Himpunan Sahabat Usahawan Amanah Ikhtiar Malaysia (AIM), Wilayah Kelantan di Kompleks Yayasan Kemiskinan Kelantan (YKK), Melor, di sini.Mengulas lanjut, Tan Sri Annuar berkata dalam sistem pilihan raya, pemilihan calon ditentukan parti dan bukannya hak peribadi.  Pemilihan itu perlu mendapat persetujuan jentera parti, direstui oleh pucuk pimpinan parti serta disenangi oleh rakyat.


RM234 juta diperuntukkan kerajaan bagi pembinaan PPR di Bera

PAHANG, 22 Oktober- 1000 ketua Keluarga Malaysia di Bera bakal menikmati kediaman yang selesa dan mampu milik menerusi program perumahan rakyat (PPR) di Bandar 34, Bera, Pahang.  Bagi tujuan itu, RM234 juta diperuntukkan oleh kerajaan bagi pembinaan PPR Bera di atas tanah seluas 90 ekar yang turut melibatkan pembangunan bercampur.  Perdana Menteri, Datuk Seri Ismail Sabri Yaakob berkata, 1000 unit rumah jenis teres satu tingkat termasuk 10 unit rumah bagi golongan Orang Kelainan Upaya (OKU) itu turut dilengkapi infrastruktur seperti Masjid, Taska, Tadika, Dewan Serbaguna dan ruang kedai.

"Saya ingin memaklumkan bahawa satu lagi inisiatif keluarga malaysia ialah projek PPR Bera, bagi memenuhi keperluan setempat kediaman untuk mereka yang berkelayakan yang belum memiliki rumah projek PPR Bera ini merupakan satu manifestasi kerjasama erat antara kerajaan persekutuan dan kerajaan negeri Pahang, bagi merealisasikan rumah mampu milik untuk keluarga malaysia Majlis Perumahan Mampu Milik Negara atau MPNN akan membantu dari segi pemberian subsidi manakala kerajaan Pahang pula akan menyediakan tanah," katanya Bagi setiap unit PPR Bera, akan dijual pada harga RM45,000 seunit, berkeluasan 750 kaki persegi, dilengkapi 3 bilik tidur dan dua bilik air.  Selain itu, konsep 'rent to own' juga akan di aplikasikan dalam PPR Bera dimana penghuni akan menyewa untuk tempoh 20 tahun sebelum ia dipindah milik sepenuhnya kepada penyewa.  Beliau berkata demikian ketika berucap pada majlis perasmian Pecah Tanah Program Perumahan Rakyat (PPR) Bera, Pahang.  Turut hadir, Menteri Perumahan dan Kerajaan Tempatan (KPKT), Datuk Seri Reezal Merican Naina Merican dan Timbalan Menteri KPKT, Datuk Seri Dr Ismail Abdul Muttalib.  Dalam pada itu, kerajaan telah mensasarkan untuk menyediakan 500,000 unit rumah PPR mampu milik dapat disediakan seluruh negara dalam Rancangan Malaysa Ke-12.  Sehingga 31 ogos lalu, sebanyak 156 projek PPR melibatkan 100,000 unit kediaman telah dibangunkan seluruh negara dengan peruntukkan sebanyak RM8.6 billion.  Manakala, negeri Pahang merupakan negeri yang memiliki projek PPR terbanyak di semenanjung dengan 31 projek membabitkan 4,000 unit rumah.  Sehingga kini, sebanyak tiga projek PPR di Pahang dalam proses pembinaan membabitkan PPR Tahan di Jerantut, Rumah Malaysia Lanchang di Temerloh dan PPR Beserah, di Sungai Karang, Kuantan.


Pihak industri perlu bersama lestarikan alam sekitar - Tuan Ibrahim

KUANTAN, 22 Oktober - Semua pihak termasuk pihak perindustrian disaran bekerjasama dengan Kementerian Alam Sekitar dan Air (KASA) dalam pemeliharaan alam sekitar. Menteri Alam Sekitar dan Air, Datuk Seri Tuan Ibrahim Tuan Man berkata ia termasuk bersama-sama menyumbang inisiatif pemuliharaan alam sekitar demi menjaga kelestariannya.

"Sebagai contoh, bila sesuatu kilang dibuka memang kilang mematuhi peraturaan sedia ada, tetapi pematuhan sahaja tidak mencukupi, kita mahu dia turut menyumbang, apa sumbangan syarikat itu untuk melestarikan alam sekitar."Contohnya denai kita selamat, semua buangan sisa kita lestarikan, mesti patuh jadual pembuangan sisa terjadual," katanya dalam sidang media selepas pelancaran Buku Islam dan Alam Sekitar Sempena Hari Alam Sekitar Negara (HASN) 2022 Peringkat Kebangsaan di Dewan Bandaraya Kuantan, di sini.Tambah Tuan Ibrahim, pelbagai program telah disediakan kementerian antaranya membangunkan denai di tepi sungai sebagai kawasan tempat beriadah sebagai langkah pencegahan pencemaran di kawasan berkenaan.


Tekanan kenaikan harga barang, pengeluaran bahan makanan perlu ditingkatkan - Annuar Musa

KOTA BHARU, 22 Oktober - Jawatankuasa Pasukan Khas Jihad Tangani Inflasi akan bersidang minggu depan bagi membincangkan mengenai tekanan berkait kenaikan harga barang dan bekalan menjelang musim tengkujuh.Pengerusinya, Tan Sri Annuar Musa berkata persiapan segera perlu dibuat memandangkan kenaikan nilai dolar Amerika Syarikat yang semakin tinggi akan menyebabkan peningkatan harga barangan import yang boleh memberi tekanan inflasi kepada negara.Katanya, antara langkah yang boleh dilaksanakan segera ialah dengan meningkatkan pengeluaran dalam negara terutamanya melibatkan produk - produk yang berkait dengan bahan-bahan makanan.

“Antara yang boleh memainkan peranan adalah usahawan dan peserta-peserta Amanah Ikhtiar Berhad (AIM) dengan meningkatkan barang makanan yang bersifat import subsidi dan gantian import.

"Ini termasuk juga telur, ayam, ayam kampung sebagai alternatif, jadi kalau kita dapat tingkatkan kapasiti pengeluaran barang-barang sedemikian ia boleh dengan sendirinya mengurangkan import atau mengurangkan tekanan harga apabila barang import tidak sampai,"katanya pada sidang akhbar selepas merasmikan Program Himpunan Sahabat Usahawan Amanah Ikhtiar Malaysia (AIM), Wilayah Kelantan di Kompleks Yayasan Kemiskinan Kelantan (YKK), Melor, di sini.Tambah Annuar, penggunaan teknologi dalam pertanian secara intensif termasuk ‘vertical farming’ juga perlu digunakan bagi mengatasi masalah kekurangan bekalan makanan.“Penggunaan internet pelbagai benda (IoT) dalam sektor agromakanan yang banyak dipromosikan ketika Pameran Pertanian, Hortikultur dan Agropelancongan Malaysia (MAHA) baru-baru ini juga dapat membantu menangani kekurangan bekalan serta tekanan kenaikan harga barang," katanya.


17 hingga 21 November, tarikh pelepasan pelajar IPT pulang mengundi PRU 15 - KPT

KUALA LUMPUR, 22 Oktober- Kementerian Pengajian Tinggi (KPT) telah membuat ketetapan dan meminta supaya semua Institusi Pendidikan Tinggi (IPT) memberi pelepasan kepada pelajar untuk pulang mengundi.Menurut Menteri Pengajian Tinggi, Dr. Noraini Ahmad, tarikh pelepasan yang diberikan adalah dari 17 hingga 21 November 2022 bagi memberi tempoh yang cukup kepada pelajar untuk membuat perjalanan pergi dan balikke lokasi mengundi.

(Menteri Pengajian Tinggi, Dr. Noraini Ahmad)

"Keputusan ini diambil selaras usaha meraikan semangat pelaksanaan Undi 18 seperti yang telah diwartakan oleh kerajaan pada 1 Disember 2021 dan dikuatkuasakan pada 15 Disember 2021 (Seksyen 3 (a) dan (b) Akta Perlembagaan (Pindaan) 2019) dengan matlamat untuk melahirkan generasi yang prihatin dengan sistem pemerintahan negara dan berupaya menyumbang kepada pembentukan kerajaan yang berdemokrasi, di samping meningkatkan kesedaran tentang kepentingan untuk menunaikan tanggungjawab sebagai pengundi," katanya dalam kenyataan hari ini.Sehubungan dengan itu, semua IPT adalah diminta memastikan semua kelas dan aktiviti yang melibatkan pelajar dalam tempoh tersebut ditangguhkan dan diadakan pada suatu tarikh yang lain.


Lima pusat pengumpulan bahan buangan e-waste akan dibina

KUANTAN, 22 Oktober- Lima pusat pengumpulan bahan buangan peralatan elektrikal dan elektronik (e-waste) di negara ini akan dibina bagi memastikan alam sekitar tidak tercemar. Menteri Alam Sekitar dan Air (KASA), Datuk Seri Tuan Ibrahim Tuan Man berkata perancangan bagi pembinaan pusat itu telah dihantar ke unit pembangunan ekonomi untuk dipertimbangkan. Menurutnya, fasiliti itu perlu disediakan bagi memudahkan masyarakat dan industri menguruskan sisa buangan mereka secara berjadual dan selamat.  "Bagi pihak kementerian kita bercadang untuk menambahkan fasiliti pusat pelupusan sisa berjadual e-waste kita termasuk di Pantai Timur ini kita belum ada."Kita cadang satu bina untuk Kelantan, Terengganu, Pahang...kita ada lagi lima tambahan, satu di Pantai Timur, satu lagi di Sabah dan tiga lagi di utara, tengah dan selatan."Ini kemudahan kepada pihak industri sekurangnya pelupusan itu dapat dipermudahkan untuk mereka buat," katanya.

(Datuk Seri Tuan Ibrahim Tuan Man)

Beliau menyatakan demikian dalam sidang media pelancaran Buku Islam dan Alam Sekitar Sempena Hari Alam Sekitar Negara (HASN) 2022 Peringkat Kebangsaan di Dewan Bandaraya Kuantan, di sini.Sementara itu, Tuan Ibrahim mahu semua pihak berinovasi untuk melaksanakan kawalan kendiri dalam setiap aktiviti yang dijalankan tanpa menjejaskan alam sekitar.


Pemberian subsidi bantu tingkat pengeluaran telur ayam

SUNGAI RAMBAI, 22 Oktober - Pemberian subsidi kepada penternak ayam dan pengeluar telur dijangka dapat memulihkan semula bekalan tersebut di pasaran.Timbalan Menteri Pertanian dan Industri Makanan (MAFI), Datuk Seri Ahmad Hamzah berkata isu kekurangan bekalan itu dihadapi berikutan pemain industri tidak dapat menambah pengeluaran di kilang mereka kerana berdepan kerugian akibat peningkatan kos yang sangat tinggi termasuk bahan mentah.Katanya, peningkatan itu menjadi bebanan buat penternak sehingga menyukarkan mereka mempercepat proses pengeluaran.

"Kalau ikut Tahap Sara Diri (SSL) kita, ayam adalah 104 peratus, sementara telur sebanyak 115 peratus maknanya kita ada lebihan telur yang banyak."Tapi dalam masa yang sama, setiap pengeluaran yang dibuat 70 peratus daripada kos pengeluaran itu adalah makanan tetapi bekalan makanan yang terpaksa diimport. Jadi bebanan yang ditanggung oleh penternak tinggi," katanya kepada pemberita selepas program Jualan Terus Dari Ladang Keluarga Malaysia (PJTDLKM) dan Jualan Murah Keluarga Malaysia (JMKM) anjuran Lembaga Pemasaran Pertanian Persekutuan (FAMA), di sini.Tambah Ahmad Hamzah, beberapa sesi lawatan serta kajian telah dilaksana MAFI bagi membantu mereka agar tiada kerugian ditanggung penternak dan pengeluar telur ayam di masa hadapan.


Terserah nak kawan dengan siapa - Ismail Sabri

PAHANG, 22 Oktober- "Terserah dia mahu berkawan dengan siapa." Itulah jawapan ringkas Perdana Menteri, Datuk Seri Ismail Sabri Yaakob ketika diminta mengulas mengenai kenyataan Ahli Parlimen Langkawi, Tun Mahathir Mohamad yang bersedia untuk berbincang dengan Datuk Seri Anwar Ibrahim berkaitan kerjasama pada Pilihan Raya Umum Ke-15 (PRU15).

(Perdana Menteri, Datuk Seri Ismail Sabri Yaakob semasa menjawab pertanya media di Bera, Pahang)

"Itu hak dia, hendak berkawan dengan DAP ke siapa pun, terserah. Sebelum ini pun mereka pernah berkawan," katanya kepada pemberita selepas Majlis Penyampaian Sumbangan dan Penyerahan Komputer #Thetacares oleh Theta Edge Berhad di Dewan Konvensyen Majlis Daerah Bera, Pahang.  Untuk rekod, sebelum ini Tun Mahathir juga berkata partinya, Parti Pejuang Tanah Air (PEJUANG) sedia bekerjasama dengan Perikatan Nasional (PN) pimpinan Tan Sri Muhyiddin Yassin memasuki PRU15.


KPT beri kebenaran pelajar IPT pulang mengundi

PUTRAJAYA, 22 Oktober - Pelajar Institusi Pengajian Tinggi (IPT) akan diberi pelepasan lima hari untuk pulang menunaikan tanggungjawab sebagai pengundi pada Pilihan Raya Umum Ke-15 (PRU15).Ketua Pengarah Pendidikan Tinggi, Profesor Datuk Dr Husaini Omar berkata pelepasan itu diberikan kepada pelajar bermula 17 hingga 21 November ini.

"Berlandaskan kepada semangat serta penguatkuasaan Undi18, KPT bersetuju supaya semua IPT memberi pelepasan kepada pelajar untuk pulang mengundi. Semua kelas dan aktiviti pelajar dalam tempoh berkenaan hendaklah ditangguhkan dan diadakan pada suatu tarikh yang lain," katanya dalam satu surat edaran.Tambah Profesor Husaini, tempoh pelepasan selama lima hari disifatkan wajar kepada pelajar untuk membuat perjalanan pergi dan balik dari lokasi mengundi."Surat makluman telah diedar kepada kepada semua IPT awam dan swasta termasuk Jabatan Pendidikan Politeknik dan Kolej Komuniti untuk tindakan lanjut," katanya.


Keputusan permohonan rayuan ke universiti awam pada Selasa

KUALA LUMPUR, 22 Oktober- Keputusan permohonan rayuan kemasukan ke Universiti Awam (UA) bagi Program Pengajian Lepasan Sijil Tinggi Persekolahan Malaysia (STPM)/Setaraf Sesi Akademik 2022/2023 boleh disemak mulai Selasa ini (25 Oktober).Jabatan Pendidikan Tinggi, Kementerian Pengajian Tinggi dalam kenyataan hari ini memaklumkan calon boleh menyemak keputusan mulai 12 tengah hari pada 25 Oktober hingga 5 petang pada 30 Oktober di https://jpt.utm.my, http://jpt.uum.edu.my, https://jpt.unimas.my, http://jpt.ums.edu.my dan http://jpt.umt.edu.my.Keputusan rayuan juga boleh disemak melalui Aplikasi Mobile UPU Pocket menerusi telefon pintar dengan pengesahan setuju terima tawaran dan surat tawaran boleh dicetak mulai 26 hingga 30 Oktober di laman web rasmi UA."Surat tawaran rasmi akan dikeluarkan oleh UA kepada yang berjaya dan boleh dicetak mulai 26 Oktober setelah calon membuat pengesahan setuju terima tawaran dalam tempoh yang dinyatakan."Tawaran adalah muktamad dan sebarang permohonan pertukaran program pengajian dan UA adalah tidak dibenarkan," menurut kenyataan berkenaan.-BERNAMA

(Keputusan rayuan juga boleh disemak melalui Aplikasi Mobile UPU Pocket menerusi telefon pintar dengan pengesahan setuju terima tawaran dan surat tawaran boleh dicetak mulai 26 hingga 30 Oktober di laman web rasmi UA)


28 penduduk terjejas banjir kilat di Padang Terap dibenarkan pulang ke rumah

KUALA NERANG, 22 Oktober- Kesemua 28 penduduk terjejas banjir kilat yang dipindahkan ke Pusat Pemindahan Sementara (PPS) di Padang Terap, Kedah dibenarkan pulang ke rumah masing-masing, pagi tadi. Menurut Pegawai Pertahanan Awam Daerah Padang Terap, Leftenan (Pertahanan Awam) Roshidi Kassim, air telah surut sepenuhnya.  Susulan itu, PPS Dewan Orang Ramai Kampung Baru Padang Sanai, ditutup.  Dalam kejadian petang semalam, hujan lebat berterusan selama empat jam bermula pukul 6 petang mengakibatkan paras air sungai berdekatan naik mendadak.

(Situasi membolehkan penduduk pulang untuk membersihkan kediaman mereka)


PRU15: Golongan belia diingatkan bijak memilih

SINTOK, 22 Oktober- Golongan muda khususnya mereka yang baru pertama kali layak mengundi dalam Pilihan Raya Umum (PRU) perlu berfikiran matang dan bijak dalam membuat sesuatu pertimbangan dan keputusan.  Mereka juga diingatkan supaya tidak mudah terpengaruh dengan anasir-anasir luar yang cuba menyebarkan dakyah dan maklumat palsu khususnya menerusi media sosial.  Dekan Hal Ehwal Pelajar, Universiti Utara Malaysia (UUM), Dr Kamarul Azman Khamis berkata golongan muda khususnya mahasiswa perlu membuat penilaian yang teliti apabila menerima sesuatu maklumat.  Mereka perlu merujuk dengan pihak-pihak yang bertanggungjawab sebelum membuat pertimbangan atau keputusan.  "Saya juga mengharapkan belia-belia, pemuda, mahasiswa yang akan mengundi pada pilihan raya yang akan datang ini berfikirlah dengan rasional, jangan mengundi dengan cara membabi buta. Fikirlah dengan kaedah yang terbaik, berbincanglah dengan keluarga, sanak saudara apabila kita ingin memilih sebuah kerajaan yang dapat memberikan kemakmuran, kebajikan yang terbaik untuk masyarakat dan rakyat. Jangan apabila kita mendengar sahaja manifesto yang menjanjikan bulan dan bintang kita mudah terpesona," katanya. Kerajaan dibawah kepimpinan Perdana Menteri, Datuk Seri Ismail Sabri Yaakob telah melaksana dan menyediakan pelbagai inisiatif dan agenda yang memberi banyak manfaat terutama kepada golongan muda.  Antaranya Program Peranti Siswa Keluarga Malaysia.  Malah melalui Bajet 2023, antara faedah yang bakal dinikmati golongan belia termasuk Inisiatif e-Pemula yang diteruskan pada tahun hadapan dan ditambah baik dengan jumlah kredit e-dompet dinaikkan daripada RM150 kepada RM200.  Program tersebut akan memberi manfaat kepada 2 juta belia berumur 18 hingga 20 tahun dan pelajar sepenuh masa berusia 21 tahun ke atas dengan peruntukan sebanyak RM400 juta.  Selain itu, bagi menggalakkan lebih ramai anak muda berniaga, sejumlah RM305 juta tersedia sebagai kemudahan pinjaman melalui SME Bank, TEKUN, MARA, BSN dan Agrobank.

Skim Penjaja Muda Keluarga Malaysia di bawah BSN dengan dana RM50 juta menawarkan pinjaman sehingga RM50,000 untuk 10,000 anak muda menjana pendapatan sendiri seperti mengusahakan ‘food truck’.  Bagi membantu belia kumpulan B40 yang menjana pendapatan melalui perkhidmatan membawa penumpang seperti teksi, bas dan ‘e-hailing’, Kerajaan bersetuju untuk menanggung bayaran bagi mendapatkan lesen di bawah program MyPSV. Kerajaan turut bersetuju menanggung bayaran ujian memandu untuk lesen motosikal kelas B2.  Skim TEKUN Belia Mobilepreneur diteruskan dengan peruntukkan RM10 juta bagi membiayai modal anak muda terlibat dalam perkhidmatan penghantaran menggunakan motosikal.


Sokongan kepada pesakit kanser boleh dizahirkan dalam pelbagai bentuk

SUNGAI PETANI, 22 Oktober- Orang ramai diharap dapat terus memberi sokongan dan semangat kepada pesakit kanser agar mereka kuat melawan penyakit tersebut.Timbalan Pengerusi Lembaga Kemajuan Wilayah Kedah (KEDA, Datuk Shahanim Mohd Yusof berkata sokongan kepada pesakit kanser boleh dizahirkan dalam pelbagai bentuk. Antaranya memberi sokongan kepada kempen Pink Oktober, sebagai tanda prihatin kepada mereka yang sedang melawan barah payudara.

Usaha tersebut sekali gus dapat meningkatkan kesedaran orang ramai mengenai penyakit barah payudara dan lebih responsif dalam menangani dan mencegahnya.

(Datuk Shahanim Mohd Yusof (tengah) ketika menghadiri Program Kempen Kesedaran mengenai barah payudara di lobi Hospital Sultan Abdul Halim)

Shahanim menyatakan demikian selepas menghadiri Program Kempen Kesedaran mengenai barah payudara di lobi Hospital Sultan Abdul Halim, di sini. Pada masa sama, katanya pesakit kanser tidak harus mengalah dan patah semangat apabila disahkan menghidap kanser.Sebaliknya perlu kuat dan terus berikhtiar merawat penyakit tersebut.  Beliau turut menasihati orang ramai supaya melakukan pemeriksaan awal penyakit kanser.


NGO santuni golongan B40 sempena Deepavali

SUNGAI PETANI, 22 Oktober- Rakyat Malaysia sememangnya terkenal dengan sikap bersatu padu, bantu-membantu dan hormat-menghormati antara satu sama lain walaupun berbeza agama, budaya dan latar belakang.  Keharmonian "Keluarga Malaysia" itu jelas terserlah ketika menyambut sesuatu perayaan termasuk Hari Deepavali yang akan disambut oleh masyarakat India pada 24 Oktober ini.  Hampir 40 masyarakat India yang kurang bernasib baik menerima sumbangan hamper sempena Deepavali daripada Pertubuhan Mesra Pengguna Malaysia (PMPM) dan SP Club.  Sumbangan tersebut disampaikan oleh Penasihat PMPM, Dato' Seri Cheng Soo Chye, di sini.

Antara penerima yang menerima sumbangan hamper sempena Deepavali daripada Pertubuhan Mesra Pengguna Malaysia (PMPM) dan SP Club

Menurut Dato' Seri Cheng, kebanyakan penerima sumbangan bekerja sebagai tukang sapu, tukang cuci, tukang kebun, tukang mesin rumput dan keluarga kurang berkemampuan. Beliau berkata walaupun sumbangan yang diberikan tidak banyak, namun diharap dapat menambah keceriaan dan kegembiraan masyarakat India untuk meraikan Hari Deepavali tidak lama lagi.


PUNB harap peruntukan dikekalkan, bantu pembangunan usahawan Bumiputera

JERANTUT, 22 Oktober- Perbadanan Usahawan Nasional Berhad (PUNB) menerima peruntukan tambahan berjumlah RM250 juta menerusi Bajet 2023 yang dibentangkan pada 7 Oktober lalu untuk manfaat bagi pembangunan usahawan Bumiputera.

Pengerusinya, Datuk Ahmad Nazlan Idris berharap peruntukan itu dapat dikekalkan oleh kerajaan baharu selepas Pilihan Raya Umum Ke-15 (PRU15) nanti.  Peruntukan tersebut penting untuk membeli aset seperti premis perniagaan yang akan digunakan pengusaha PUNB.  Menurutnya, kaedah sewa beli premis itu antara usaha PUNB untuk membantu usahawan sehingga mereka mampu mengembangkan perniagaan serta berdaya saing. "Kita harap angka itu dapat dikekalkan kerajaan baharu nanti kerana peruntukan tambahan itu untuk kita perlukan membeli hartanah, aset rumah kedai terutamanya yang ada di bandar-bandar yang di sewa oleh pengusaha PUNB."Dan dengan adanya peruntukan ini kalau tuan punya kedai itu nak sewa maka kita akan beli dan kita bagi balik kepada pengusaha dalam bentuk sewa beli. Maknanya sewa dulu, kemudian bila layak kita jual balik kepada mereka," katanya.

Beliau ditemui pemberita ketika menghadiri Program Kasih Suri Keluarga Malaysia (i-SURI) dengan kerjasama Kumpulan Wang Simpanan Pekerja (KWSP) di Perumahan Kos Rendah 410, bandar Jerantut, di sini.  Dalam perkembangan sama, beliau menjelaskan PUNB menawarkan pinjaman minimum sebanyak RM100,000 sehingga maksimum RM10 juta kepada usahawan Bumiputera, dengan tertakluk kepada beberapa syarat untuk membesarkan perniagaan dan membeli aset tertentu.


Sedia bantu calon baharu jika tidak bertanding - Datuk Ahmad Nazlan Idris

JERANTUT, 22 Oktober- Penyandang Ahli Parlimen Jerantut, Datuk Ahmad Nazlan Idris sudah bersedia sekiranya tidak dicalonkan pada Pilihan Raya Umum Ke-15 (PRU15) ini.  Beliau menjelaskan tiada isu yang sepatutnya timbul kerana mana-mana calon khususnya kalangan orang muda dalam Jawatankuasa UMNO Jerantut boleh mengambil alih tugas kepimpinan dalam Parlimen itu, pada masa akan datang. Beliau berkata, penyertaannya dalam PRU15 adalah keputusan parti.Justeru, tiada sebarang isu patut timbul jika namanya tidak tersenarai.

Beliau turut menyifatkan peluangnya menjadi ahli Parlimen di kawasan itu sebagai pengalaman berharga dan berterima kasih kepada semua atas sokongan yang diterima. Beliau berkata demikian kepada pemberita selepas menghadiri Program Kasih Suri Keluarga Malaysia (I-SURI) dengan kerjasama Kumpulan Wang Simpanan Pekerja (KWSP) di Perumahan Kos Rendah 410, di sini.


Trafik mula perlahan di beberapa lebuh raya utama pagi ini

KUALA LUMPUR, 22 Oktober- Aliran trafik di beberapa lebuh raya utama mulai perlahan setakat pukul 8.30 pagi tadi berikutan cuti hujung minggu yang panjang sempena sambutan Deepavali, Isnin ini.Lembaga Lebuhraya Malaysia (LLM) menerusi maklumat terkini trafik di laman Twitter memaklumkan aliran trafik perlahan sebelum memasuki Plaza Tol Gombak.“Trafik turut perlahan di Lebuhraya Pantai Timur Fasa 1 (LPT1) sebelum Terowong Genting Sempah menghala ke arah timur,” menurut LLM.LLM memaklumkan terdapat kemalangan berlaku kira-kira pukul 7.45 pagi tadi di KM155.8 arah selatan dari Bukit Gambir ke Pagoh dan kerja pengalihan sedang dilakukan dengan lorong kiri ditutup menyebabkan kesesakan hampir dua kilometer.

Trafik perlahan sebelum masuk Plaza Tol Gombak, 9.45 pagi / FOTO LLM TRAFIK

Trafik turut perlahan dari Rawang Selatan ke Rawang, Slim River ke Sungkai, Bidor ke Tapah dan Tapah ke Gopeng.Di Lembah Klang, LLM memaklumkan aliran trafik masih lancar di kebanyakan lebuh raya bertol termasuk Lebuhraya Damansara-Puchong, Lebuhraya Baru Lembah Klang (NKVE) dan sekitar Plaza Tol Sungai Besi.


Seorang maut, tiga sekeluarga cedera dalam kemalangan jalan raya di Lipis

KUALA LIPIS, 22 Oktober- Seorang lelaki maut sementara tiga sekeluarga termasuk kanak-kanak lelaki berusia 3 tahun cedera dalam kemalangan jalan raya di Kilometer 7, Jalan Lipis – Merapoh, di sini, malam tadi.  Ketua Polis Daerah, Superintenden Azli Mohd Noor berkata, kejadian pada pukul 10.30 malam tadi dipercayai berlaku ketika kereta jenis Toyota Vios yang dipandu lelaki terbabit datang dari arah Merapoh menghala ke Kuala Lipis.Beliau berkata, ketika sampai di tempat kejadian, kereta yang dipandu lelaki itu dipercayai telah hilang kawalan lalu terbabas memasuki laluan bertentangan sebelum bertembung dengan kereta Proton Persona yang dinaiki keluarga tersebut ketika perjalanan pulang ke rumah mereka di Felda Chergar Perah, di sini."Kereta Toyota Vios telah terbalik dan pemandunya, Poon Zhong Soon, 30, beralamat di Kampung Sin Lik, Yong Peng, Johor telah meninggal dunia di tempat kejadian setelah disahkan oleh pasukan perubatan dan dihantar ke Hospital Kuala Lipis untuk bedah siasat."Mangsa yang cedera pula adalah Amirul Haziq Azmi, 28, dan isterinya, Nur Afrina Salleh, 28, mengalami kecederaan ringan, sementara anak mereka, Ardani Anaki Amirul Haziq berusia 3 tahun cedera di kepala dan masih dalam rawatan di Hospital Lipis.

Seorang maut, tiga sekeluarga cedera dalam kemalangan jalan raya di Kilometer 7, Jalan Lipis – Merapoh, di sini.

"Kejadian berlaku di kawasan laluan berselekoh, sistem jalan satu lorong satu hala dan garisan tengah putih berkembar."Keadaan cuaca hujan dan jalan basah serta laluan gelap tanpa lampu jalan, "katanya dalam satu kenyataan.Ujarnya, kedua-dua buah kereta itu mengalami kerosakan teruk pada bahagian hadapan dan kes berkenaan akan disiasat di bawah Seksyen 41(1) Akta Pengangkutan Jalan 1987.


Aminuddin ganti Anwar tanding di Port Dickson

PORT DICKSON, 22 Oktober- Menteri Besar Negeri Sembilan, Aminuddin Harun akan menggantikan Pengerusi Pakatan Harapan (PH), Anwar Ibrahim bertanding di kerusi Parlimen Port Dickson pada pilihan raya umum ke-15 (PRU15).Perkara itu diumumkan Pengerusi PH yang juga Presiden PKR Datuk Seri Anwar Ibrahim ketika berucap pada program Jelajah Harapan Negeri Sembilan di sini, malam tadi.Anwar berkata, Aminuddin pada mulanya menolak tawaran itu kerana beban kerjanya sebagai menteri besar, tetapi beliau yakin Aminuddin mampu mempertahankan kerusi berkenaan.“Saya fikir panjang, saya tidak mahu bebankan dia sebab dia sudah jadi Menteri Besar, saya hendak jelaskan dia tidak minta, malah dia rayu jangan bagi dia.Anwar mengesahkan akan bertanding di Parlimen Tambun, Perak pada PRU15.Beliau akan melepaskan kerusi Parlimen Port Dickson yang disandangnya ketika ini, selepas menang besar dengan majoriti 23,560 undi dalam Pilihan Raya Kecil (PRK) Port Dickson pada Oktober 2018 yang menyaksikan pertandingan tujuh penjuru.

Anwar (kanan) mengumumkan Aminuddin sebagai calon PH bagi Parlimen Port Dickson

Terdahulu, Anwar berkata keputusannya bertanding di Tambun kerana turut mahu menawan kawasan lain di negeri berkenaan sekali gus memberikan nilai tambah kepada PH.


Lebih 30,000 pengunjung dijangka hadir ke program KRKM 'RIUH BENOR!'

(Program Kembara RIUH Keluarga Malaysia (KRKM) 'RIUH BENOR!' berlangsung selama tiga hari di Bulatan Sultan Azlan Shah di Bandar Meru Raya Ipoh)

IPOH, 22 Oktober - Lebih 30,000 pengunjung disasarkan menghadiri edisi kelima program Kembara RIUH Keluarga Malaysia (KRKM) 'RIUH BENOR!', yang berlangsung selama tiga hari di Bulatan Sultan Azlan Shah di Bandar Meru Raya Ipoh.  Ketua Pegawai Eksekutif MyCreative Ventures, Junady Nawawi berkata, sasaran itu ditingkatkan berikutan sambutan yang amat memberangsangkan daripada pengunjung pada malam perasmian program berkenaan. Jelas beliau, pihaknya sebelum ini menyasarkan 20,000 pengunjung selama tempoh acara itu berlangsung bagi membantu menyemarakkan lagi industri kreatif di negeri itu.  "Kami berharap usaha kami ni dapat mencapai tujuan dan matlamat untuk menjana dan menimbulkan suasana meriah suasana riuh jadi setakat ni lah kami Alhamdulilah berjaya mencapai matlamat dari segi menjana kepada vendor pengiat-pengiat dan artis-artis membuat persembahan di sepanjang kembara riuh," kata beliau ketika ditemui pemberita pada Majlis Perasmian 'RIUH BENOR!', di sini.

(Ketua Pegawai Eksekutif MyCreative Ventures, Junady Nawawi ketika ditemu bual Berita RTM selepas Majlis Perasmian 'RIUH BENOR!' di Ipoh, Perak)

Tambah Junady, 'RIUH BENOR!' adalah permulaan kolaborasi dengan kerajaan negeri dan beberapa agensi tempatan Perak.  Program KRKM yang diterajui oleh Kementerian Komunikasi dan Multimedia Malaysia (K-KOMM) melalui Kumpulan MyCreative (MyCreative) bertujuan memperkasa penggiat dan usahawan industri kreatif tempatan di seluruh negara dan menghubungkan komuniti kreatif dengan masyarakat, mencerminkan keprihatinan dan komitmen kerajaan dalam memulihkan industri kreatif susulan pandemik COVID-19.


PRU15: Pilih secara bijaksana agar dapat bina kerajaan yang stabil

(Menteri Komunikasi dan Multimedia, Tan Sri Annuar Musa berucap pada Program Jelajah Sepakat@Komuniti di Terengganu Equestrian Resort (TER) Kuala Ibai, Kuala Terengganu,malam tadi/ Foto BERNAMA)

KUALA TERENGGANU, 22 Oktober - Pilihan raya umum bukanlah medan mencuba, sebaliknya setiap keputusan perlu dibuat secara bijaksana.  Malah rakyat akan menerima kesannya apabila negara gagal dibangunkan dengan baik.  Oleh itu sebuah kerajaan yang stabil dan mendapat mandat amat diperlukan, demi kemakmuran negara.  Jelas Menteri Komunikasi dan Multimedia, Tan Sri Annuar Musa, jika rakyat memilih untuk mewujudkan kestabilan, mengurangkan perpecahan dan memperkasakan perpaduan, ia akan membuahkan hasil yang positif.

(Menteri Komunikasi dan Multimedia, Tan Sri Annuar Musa beramah mesra dengan tetamu yang hadir pada Program Jelajah Sepakat@Komuniti/ Foto BERNAMA)

"Jadi kerajaan pimpinan YAB Datuk Seri Ismail Sabri Yaakob telah cuba membaiki perkara itu, kerajaan Datuk Seri Ismail Sabri juga mengadakan pindaan supaya tidak ada lagi lompat melompat (parti), kita juga kembalikan kuasa kepada rakyat dan sebagainya, jadi ini usaha yang telah dibuat oleh kerajaan untuk nak menjamin kestabilan masa akan datang, jadi kita harap PRU ini, PRU akan membawa kepada kestabilan dan kesejahteraan," kata beliau ketika ditemui selepas Program Jelajah Sepakat@Komuniti di Terengganu Equestrian Resort (TER) Kuala Ibai, di sini malam tadi. Sebagai kerajaan ‘caretaker’, pihaknya bertanggungjawab untuk memastikan pilihan raya umum akan datang, dapat dilaksanakan dengan penuh keharmonian dan mengikut landasan undang-undang.


Hujan lebat selama dua jam, Kampung Baru Padang Sanai di Padang Terap dilanda banjir kilat

(ADUN Kuala Nerang, Munir Zakaria meninjau keadaan banjir kilat yang melanda Kampung Baru Padang Sanai di Padang Terap, Kedah)

KUALA NERANG, 22 Oktober - Hujan lebat yang turun dalam tempoh kira-kira dua jam lewat petang semalam menyebabkan Kampung Baru Padang Sanai di Padang Terap, Kedah dilanda banjir kilat.  Setakat tengah malam tadi, 22 penduduk telah dipindahkan ke Dewan Kampung Baru Padang Sanai selepas kediaman mereka dinaiki air.  Ahli Dewan Undangan Negeri (ADUN) Kuala Nerang, Munir Zakaria berkata hujan lebat turun antara pukul 5 petang hingga 7 malam.  Beliau berkata, dalam tempoh 30 minit, air sungai berdekatan naik mendadak dan melimpahi tebing.

(Kampung Baru Padang Sanai di Padang Terap, Kedah dilanda banjir kilat)

Limpahan air tersebut memasuki rumah penduduk yang terletak berdekatan sungai dan di kawasan rendah.  "Dan saya nasihatkan kepada rakan-rakan kita yang berada di bawah daripada Kampung Baru Padang Sanai ini berjaga-jaga untuk pindah barang-barang, selamatkan, sebab air daripada sini akan turun ke sana, kampung-kampung di bawah sana," kata beliau selepas meninjau kejadian banjir kilat tersebut di Kampung Baru Padang Sanai, di sini malam tadi.  Beliau turut menyampaikan bantuan segera kepada penduduk yang terjejas.  Sementara itu, pelbagai agensi kerajaan seperti Jabatan Bomba dan Penyelamat Malaysia (JBPM), Angkatan Pertahanan Awam Malaysia, Polis Diraja Malaysia turut memantau keadaan banjir di kawasan berkenaan.


KKM tempatkan 1,462 kaunselor di PPS, bantu penduduk terjejas banjir

(Menteri Kesihatan, Khairy Jamaluddin berucap pada Majlis Perasmian Pusat Kecemerlangan Kesihatan Mental Kebangsaan (NCEMH) di Cyberjaya)

CYBERJAYA, 22 Oktober - Kementerian Kesihatan (KKM) menempatkan 1,462 kaunselor termasuk pegawai dan sukarelawan psikologi kaunseling di pusat pemindahan sementara (PPS) bagi membantu penduduk terjejas banjir ketika musim tengkujuh.Menterinya, Khairy Jamaluddin optimis usaha itu akan membantu penduduk terjejas yang berdepan tekanan emosi ketika banjir."Untuk musim tengkujuh ini pun kita dah sediakan pegawai-pegawai atau tenaga kerja, (Talian Bantuan Perkhidmatan Sokongan Psikososial) MHPSS kita, yang akan ditempatkan di pusat pemindahan sementara banjir, sebab kita tahu penduduk terjejas banjir ini bukan sahaja kehilangan barang, benda dan sebagainya tetapi melalui tekanan mental sangat tinggi disebabkan musibah yang telah pun dialami," kata beliau ketika berucap pada Majlis Perasmian Pusat Kecemerlangan Kesihatan Mental Kebangsaan (NCEMH), di sini.

KKM memperluaskan perkhidmatan kaunseling di peringkat komuniti dengan menempatkan 200 pegawai psikologi kaunseling kontrak di peringkat daerah pada tahun 2020.Tambah beliau, KKM dalam perbincangan untuk menambah 400 pegawai psikologi kaunseling sedia ada bagi memenuhi keperluan dalam kawasan luar bandar.Khairy berkata pihaknya juga mengambil kaedah penggunaan pelbagai bahasa bagi memudahkan dan memastikan masyarakat luar bandar dan pedalaman mendapat akses kepada perkhidmatan kesihatan mental.


Talian HEAL 15555 mulakan operasi hari ini

(Khairy pada Majlis Perasmian Pusat Kecemerlangan Kesihatan Mental Kebangsaan (NCEMH))

CYBERJAYA, 21 Oktober- Talian Krisis Kesihatan Mental Kebangsaan atau Talian HEAL 15555 mula beroperasi hari ini bagi membantu individu yang menghadapi masalah kesihatan mental mendapatkan bantuan awal.Menteri Kesihatan, Khairy Jamaluddin yang menghubungi sendiri talian berkenaan berkata operator yang mengendalikan perkhidmatan itu telah dilatih dengan baik bagi membantu pemanggil."Mereka dilatih untuk menenangkan pemanggil atau merujuk permasalahan mereka kepada talian 999 atau kepada perkhidmatan mental yang lain. "Jadi ia merupakan satu usaha yang sangat baik bagi membendung masalah kesihatan mental."Beliau terdahulu merasmikan Pusat Kecemerlangan Kesihatan Mental Kebangsaan (NCEMH) di Cyberjaya.

(Khairy ketika ditemui pemberita di Cyberjaya)

Talian dikendalikan Pegawai Psikologi (Kaunseling) KKM, ketika ini beroperasi pada pukul 8.00 pagi hingga 12.00 tengah malam setiap hari termasuk cuti umum, dengan waktu operasi akan ditambah baik pada masa depan.Talian lima digit ini merupakan penambahbaikan kepada Talian Bantuan Perkhidmatan Sokongan Psikososial (MHPSS) yang menawarkan bantuan sokongan emosi dan psikososial kepada individu yang terkesan.Trend peningkatan masalah kesihatan mental merupakan isu global dan telah dikenal pasti sebagai satu cabaran besar kepada sektor kesihatan.Malah situasi kes bunuh diri di Malaysia, amat membimbangkan apabila berlaku peningkatan ketara iaitu 1,142 kes dicatatkan pada 2021 berbanding 631 kes pada tahun sebelumnya.


PDRM, UKM jalin kerjasama strategik menambahbaik keupayaan JSJN

(Tan Sri Acryl Sani Abdullah Sani)

BANGI, 21 Oktober- Polis Diraja Malaysia (PDRM) menjalinkan kerjasama strategik menerusi memorandum persefahaman (MOU) bersama Universiti Kebangsaan Malaysia (UKM) untuk menambahbaik keupayaan penyiasatan Jabatan Siasatan Jenayah Narkotik (JSJN), khususnya bagi menangani ancaman bahan psikoatif baharu atau new psychoactive substances (NPS).MOU tersebut ditandantangani Ketua Polis Negara, Tan Sri Acryl Sani Abdullah Sani bersama Naib Canselor UKM, rof Datuk Dr Mohd Ekhwan Toriman di universiti berkenaan di sini.Menurut Tan Sri Acryl Sani Abdullah Sani melalui kerjasama itu, kajian dan penyelidikan akan dilakukan antaranya melibatkan perincian sebatian aktif dalam dadah bagi menentukan bahan yang mendorong pengguna dadah terlibat dengan jenayah.Katanya, melalui kerjasama itu juga satu pangkalan data forensik molekul NPS akan dibangunkan."Dalam perkara ini PDRM menerusi JSJN perlu memperluas dan meneroka kaedah baharu yang lebih komprehensif serta memerlukan penglibatan entiti yang mempunyai kepakaran dalam bidang yang berkenaan."Sesungguhnya PDRM amat berbesar hati apabila pihak UKM bersetuju untuk menjalinkan kerjasama strategik menerusi MOU ini yang pastinya akan memberikan situasi menang-menang kepada kedua-dua pihak," katanya ketika berucap pada majlis berkenaan.

(Ketua Polis Negara Tan Sri Acryl Sani Abdullah Sani (dua, kiri) bersama Naib Canselor UKM Profesor Datuk Dr Mohd Ekhwan Toriman (tiga,kiri) bergambar selepas menyempurnakan Majlis Menandatangani Memorandum Persefahaman antara Polis Diraja Malaysia (PDRM) dan Universiti Kebangsaan Malaysia (UKM) di Auditorium Akademia Siber Teknopolis UKM. Turut bersama, Pengarah Jabatan Siasatan Jenayah Narkotik Datuk Seri Ayob Khan Mydin Pitchay (kiri) dan Timbalan Naib Canselor Hal Ehwal Akademik dan Antarabangsa Profesor Dr Mohammad Kassim (kanan)

Tambahnya, sehingga kini dadah jenis NPS masih belum disenaraikan dalam jadual Akta Dadah Berbahaya 1952 dan dilihat semakin kompleks berikutan pihak terlibat sentiasa cuba mencipta bahan kimia baharu untuk menggantikan bahan yang telah dijadualkan.Program penyelidikan menerusi MoU itu juga akan memenuhi keperluan jangka panjang PDRM bagi pembangunan sumber manusia manakala hasil penyelidikan akan diguna pakai untuk operasi JSJN."Ia juga dilihat sebagai langkah bagi membantu pihak berkuasa untuk menangani penularan dadah dengan lebih baik selain menyokong pembangunan pakar bagi kedua-dua pihak dalam memenuhi keperluan sains forensik," katanya.


Perkhidmatan Pusat Mediasi COVID-19 tamat Ahad ini

(Tangkap layar laman sesawang Perkhidmatan Pusat Mediasi COVID-19, (PMC-19))

KUALA LUMPUR, 21 Oktober- Perkhidmatan Pusat Mediasi COVID-19, (PMC-19) yang ditubuhkan pada 11 November 2020, secara rasminya bakal ditamatkan Ahad ini.Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata sehubungan itu, pautan bagi permohonan mediasi di laman sesawang www.pmc.19.gov.my akan ditutup pada 11.59 malam, esok.PMC-19 berperanan membantu orang awam menyelesaikan pertikaian yang berbangkit daripada ketidakupayaan untuk melaksanakan apa-apa obligasi kontraktual yang timbul ekoran pelaksanaan Perintah Kawalan Pergerakan (PKP) dan penularan wabak COVID-19.Sepanjang penubuhannya, 290 kes dirujuk ke pusat itu dan daripada angka itu, 79 kes diselesaikan dengan nilai pertikaian terkumpul berjumlah 3.8 juta ringgit.Kerajaan mengucapkan terima kasih kepada pegawai dan kakitangan PMC-19, Bahagian Hal Ehwal Undang-Undang, Jabatan Perdana Menteri yang telah berkhidmat sepanjang penubuhan PMC-19 serta pengantara di Semenanjung Malaysia, Sabah dan Sarawak yang menjayakan inisiatif itu.


Aliran trafik di lebuh raya utama perlahan

(Keadaan trafik di Lebuhraya utara Selatan (Plus Utara) pukul 9.36 malam-PLS CAM C1 GUA TEMPURUNG KM305/FOTO LLM)

KUALA LUMPUR, 21 Oktober- Aliran trafik di beberapa lebuh raya utama perlahan susulan  pertambahan kenderaan di jalan raya berikutan cuti panjang sempena perayaan Deepavali.Lembaga Lebuhraya Malaysia (LLM) menerusi maklumat terkini trafik di laman Twitter memaklumkan kenderaan bergerak perlahan di Lebuhraya Kuala Lumpur-Karak dari arah timur (Kuantan) sebelum memasuki Plaza Tol Gombak dan dari Lentang ke Plaza Tol Bentong. Aliran trafik turut dilaporkan perlahan arah barat dari Hentian Gombak ke Plaza Tol Gombak dan ke Lebuhraya Lingkaran Tengah 2 (MRR2), selain perlahan arah selatan dari Plaza Tol Sungai Besi ke Bangi, Seremban ke Senawang, Senawang ke Pedas Linggi dan dari Kempas ke Pasir Gudang. Sementara itu, di arah utara, kenderaan bergerak perlahan dari Pasir Gudang ke Dato’ Onn, Senai ke Kulai, Pedas Linggi ke Port Dickson dan selepas Plaza Tol Sungai Besi ke ibu kota.Selain itu, arah selatan dari Juru Autocity ke Plaza Tol Juru, Bukit Tambun ke Jawi dan dari Terowong Menora ke Ipoh Utara manakala arah utara dari Hentian Rehat dan Rawat (R&R Sungai Buloh) ke Hospital Sungai Buloh dan sebelum keluar Plaza Tol Rawang Selatan.

(Keadaan trafik di kilometer 19.8 Lebuh raya KL-Karak pada pukul 9.38 malam/FOTO LLM)

“Peningkatan kenderaan di atas jalan raya sejak petang tadi dijangka terus berlarutan menjelang tengah malam,” kata jurucakap LLM ketika dihubungi Bernama. Semalam, PLUS Malaysia Berhad (PLUS) dalam kenyataan memaklumkan 1.9 juta kenderaan dijangka akan menggunakan semua rangkaian lebuh raya kendaliannya sempena Deepavali dan cuti tambahan persekolahan bermula hari ini hingga 26 Oktober ini.-BERNAMA


SURI, ilmu tambahan kepada isi rumah hadapi kebakaran

LANGKAWI, 21 Oktober- Lebih 200 orang penduduk Taman Dahlia, Langkawi mengambil bahagian bagi mempersiapkan diri menghadapi kebakaran.  Selain ceramah Sedia Urus Risiko Isi Rumah (SURI) dan pameran, demontrasi kebombaan, tatacara penggunaan alat pemadam api mudah alih serta pertandingan memakai pakaian pelindung individu (PPE) terpantas turut diadakan.  Bagi penduduk, ia satu program yang baik dan memberi manfaat kepada komuniti setempat.  Menurut Nurlida Abdul Ghani program itu, "menambah ilmu pengetahuan cara untuk memadamkan kebakaran dan mengawal keadaan supaya tidak cemas dan panik."Ishak Saad juga berpendapat program itu, "sangatlah baik dan bagus untuk memberi sedikit pengetahuan kepada suri rumah supaya boleh mengambil tindakan awal apabila berlaku kebakaran."

Sementara itu, Ketua Zon 4 Langkawi Jabatan Bomba dan PenyelamatMalaysia (JBPM) Negeri Kedah, Pegawai Bomba Mohd Fadzlullah Mohd Noor berkata "latih amal kepada isi rumah melalui ceramah Sedia Urus Risiko Isi Rumah (SURI) membolehkan tindak balas cepat sekiranya berlaku kebakaran."  Tambah beliau, "kempen ini memberi fokus kepada isi rumah kerana dapur berisiko menjadi punca kebakaran semasa memasak di samping penggunaan gas dan peralatan elektrik. "Pendidikan tentnag bahayanya kebakaran dan tidak mengambil remeh kepada sumber kebakaran mampu mengawal rasa panik ketika terjadinya kebakaran." Beliau ditemui pemberita pada program Kempen Keselamatan Kesedaran Kebakaran Sedia Urus Risiko Isirumah (SURI) peringkat Langkawi.


Zahid Hamidi tepis dakwaan tidak bertanding di Bagan Datuk

(Ismail Sabri pada  Program Solidariti Kestabilan dan Kemakmuran di Jenagor)

HULU TERENGGANU, 21 Oktober- Dakwaan kononnya Presiden UMNO, Datuk Seri Ahmad Zahid Hamidi tidak akan bertanding di kerusi Parlimen Bagan Datuk pada pilihanraya kali ini adalah tidak benar.  Perkara itu disifatkan spekulasi semata-mata.  Presiden UMNO, Datuk Seri Ahmad Zahid Hamidi berasa kesal dengan sebaran dakwaan tersebut.  Keutamaan parti adalah menampilkan calon muka baharu bagi mencapai kemenangan di semua kerusi Parlimen dan DUN yang dipertandingkan.  Ketika mengulas dakwaan itu, Ahmad Zahid berkata, "elok kita tanya kepada orang yang mendakwa perkara tersebut."Perkara utama yang perlu diberikan perhatian adalah fokus untuk kemenangan di Putrajaya."

(Ahmad Zahid ketika di temui pemberita di Hulu Terengganu)

Beliau bercakap kepada pemberita selepas menyempurnakan Program Solidariti Kestabilan dan Kemakmuran serta Pelancaran Jentera Barisan Nasional (BN) Terengganu bagi PRU15 di Akademi Binaan Malaysia di Jenagor.Meskipun BN Terengganu menyasarkan untuk memenangi sekurang-kurangnya empat kerusi parlimen, namun pimpinan di peringkat pusat mahu jumlah kemenangan lebih daripada itu.Perkara itu tidak mustahil kerana BN sebelum ini pernah berjaya menakluk Terengganu dan seterusnya berjaya menjadi kerajaan negeri.


Elak perpecahan, kerja kuat jentera, jauhi amalan 'cah keting' -Ismail Sabri

(Perdana Menteri Datuk Seri Ismail Sabri Yaakob (dua, kiri) dan Presiden UMNO Datuk Seri Dr Ahmad Zahid Hamidi (tiga, kanan) bergambar bersama pekebun Mat Tahir dan Malik Salleh pada program Himpunan Solidariti dan Kestabilan di Akademi Binaan Malaysia, Jenagor/BERNAMA)

HULU TERENGGANU, 21 Oktober- Solidariti dalam kalangan pemimpin Barisan Nasional (BN) bermula daripada akar umbi sehingga ke pucuk pimpinan, memastikan kestabilan politik dan mengelak perpecahan. Perdana Menteri, Datuk Seri Ismail Sabri Yaakob berkata, syarat utama kekuatan sesebuah parti untuk memenangi Pilihan Raya Umum ke-15 (PRU15) ialah mengelak perpecahan dan perlunya kerja kuat jentera. Naib Presiden UMNO itu berkata, perpaduan dalam parti penting untuk kembali memenangi hati rakyat.  Katanya, sebelum ini banyak pihak dan persepsi orang luar yang boleh menjatuhkan BN itu jika tidak ditangani boleh menjatuhkan parti. "Sekuat mana pun kerja kalau tidak ada perpaduan dalam parti saya yakin tidak mampu untuk menang PRU15."Yang penting sesama kita, sesama ahli, kita jangan lupa orang luar mahu tengok kita berpecah," katanya.Sementara itu, Ismail Sabri turut meminta mereka yang tidak tersenarai ketika penamaan calon pada 5 November depan boleh menerima keputusan parti. "Mereka yang tidak tercalon, harus menerima keputusan parti dengan hati terbuka dan bukannya terlibat dengan amalan ‘cah keting’, kerana perbuatan itu boleh membuatkan BN kecundang walaupun di kubu sendiri.“Yang kita bimbang ini ‘cah keting’, kita (BN) bukan tak kuat, tetapi adanya kes-kes cah keting kita kecuncang di tempat sendiri. "Kalau selama ini boleh berucap berapi-api korban jiwa raga, buktikan 5 November nanti, kalau tak tercalon tetap sokong parti kita yang bertanding,” katanya ketika berucap pada program Himpunan Solidariti dan Kestabilan dan pelancaran Jentera PRU15 BN Terengganu, di sini.

(Perdana Menteri Datuk Seri Ismail Sabri Yaakob dan Presiden UMNO Datuk Seri Dr Ahmad Zahid Hamidi menolak kerusi roda warga emas ketika meninggalkan program Himpunan Solidariti dan Kestabilan di Akademi Binaan Malaysia, Jenagor/BERNAMA)

Dalam pada itu, beliau juga berharap BN akan merampas semula kerusi Hulu Terengganu, kerana kerusi tersebut pada asalnya merupakan hak BN tetapi bertukar haluan apabila penyandang Parlimen tersebut melompat parti.Kerusi Hulu Terengganu sebelum ini disandang oleh Timbalan Menteri Perdagangan Dalam Negeri dan Hal Ehwal Pengguna Datuk Rosol Wahid atas tiket UMNO, namun beliau meyertai Bersatu selepas PRU14.


Bekalan telur cukup, elak pembelian panik

BENTONG, 21 Oktober- Permintaan yang tinggi termasuk pembelian panik ditambah pula pada waktu pusingan pengeluaran yang rendah menyebabkan bekalan telur di Pahang mengalami kekurangan.  Pengarah Kementerian Perdagangan Dalam Negeri dan Hal Ehwal Pengguna negeri Pahang, Datuk Mark Ujin berkata, "pihaknya memberi jaminan bekalan telur akan kembali pulih dan mencukupi termasuklah bagi menampung permintaan semasa musim perayaan Deepavali. “Ppermintaan untuk bekalan telur semakin meningkat, namun pengeluaran telur ayam sedang mengalami masa pengurangan."Namun, ia memerlukan masa untuk kembali kepada tahap biasa," ujar Mark Ujin pada sidang akhbar sempena pelancaran Skim Harga Maksimum Musim Perayaan (SHMMP) Deepavali 2022 di sebuah pasar raya di Bentong,Pahang.  Beliau berkata, orang ramai diminta tidak membuat pembelian panik dengan jumlah yang banyak dan tidak memilih gred tertentu kerana bekalan telur adalah mencukupi.

Pihak KPDNHEP akan terus melakukan pemantauan di seluruh negeri bagi memastikan bekalan telur dan barangan keperluan lain adalah mencukupi untuk kegunaan orang ramai.  Dalam pada itu beliau berkata, pelaksanaan SHMMP Deepavali 2022 akan berkuatkuasa bermula 20 Oktober hingga 26 Oktober melibatkan lapan jenis barangan terkawal sempena perayaan berkenaan.  Antara barangan terkawal SHMMP Deepavali 2022 ialah daging kambing biri-biri import bertulang, tomato, cili merah, kelapa biji, kelapa parut, bawang merah kecil, bawang merah besar dan kacang dal.  Sepanjang 10 bulan tahun ini pihaknya telah menjalankan pemeriksaan ke atas 28,128 premis perniagaan yang terdiri daripada pemborong dan peruncit.  Sebanyak sembilan kes telah dibuka di bawah Akta Kawalan Harga dan Antipencatutan 2011 yang melibatkan kompaun sebanyak RM2,300 sepanjang pelaksanaan SHMMP pelbagai perayaan tahun ini.


Naval Group komited memenuhi tarikh akhir projek LCS

(Mesyuarat di Perancis berkenaan rundingan dengan Boustead Naval Shipyard Sdn Bhd (BNSSB))

KUALA LUMPUR, 21 Oktober- Naval Group bersetuju meneruskan rundingan dengan Boustead Naval Shipyard Sdn Bhd (BNSSB), syarikat yang mereka bentuk Kapal Tempur Pesisir (LCS) untuk Tentera Laut Diraja Malaysia (TLDM) berhubung harga kapal berkenaan.Perkara itu dicapai hasil mesyuarat di Perancis melibatkan wakil kementerian berkenaan, Pengarah International Directorate (DGA) Perancis Gaël Diaz De Tuesta, Kementerian Pertahanan Perancis dan Naval Group dalam satu kenyataan Kementerian Pertahanan.Syarikat dari Perancis itu, turut komited dalam usaha memastikan LCS siap sepenuhnya dalam masa ditetapkan kerajaan Malaysia, serta menyokong penuh usaha meneruskan projek tersebut.Menurut Menteri Kanan Keselamatan, Datuk Seri Hishammuddin Tun Hussein pada awal Oktober lalu, fasa mobilisasi projek LCS selama enam bulan bermula Jun, menunjukkan perkembangan positif dan berjalan lancar selari dengan syor oleh beberapa pihak berkepentinganHishammuddin turut menambah, hasil rundingan itu dibuat dengan 145 vendor tempatan dan 42 pengilang peralatan asli (OEM) luar negara, BNSSB selaku syarikat pembuatan kapal, telah menerima aku janji terutamanya melibatkan peralatan serta sistem untuk menyokong BNSSB meneruskan projek LCS.

(Tangkap layar siaran akhbar MINDEF berkenaan Projek LCS)


Permohonan Najib semak sabitan kes seleweng dana SRC ditetapkan tiga hari mulai 19 Januari

KUALA LUMPUR, 21 Oktober- Mahkamah Persekutuan menetapkan tiga hari bermula 19 Januari untuk mendengar permohonan Datuk Seri Najib Tun Razak bagi menyemak sabitan dan hukuman penjara 12 tahun serta denda kerana menyeleweng dana SRC International Sdn Bhd berjumlah RM42 juta.Timbalan Pendaftar Mahkamah Persekutuan Wan Fatimah Zahara Wan Yussoff dan Siti Hajar Mustaffa yang mendengar pengurusan kes hari ini menetapkan 19, 20 dan 26 Januari untuk mendengar permohonan semakan itu.Peguam Muhammad Farhan Muhammad Shafee yang mewakili Najib dan Timbalan Pendakwa Raya (TPR) Mohd Ashrof Adrin Kamarul, ketika dihubungi mengesahkan tarikh perbicaraan itu.Muhammad Farhan berkata mahkamah juga menetapkan 2 Disember untuk satu lagi pengurusan kes bagi semakan tersebut.Sementara itu, Mohd Ashrof berkata pihak pendakwaan dan pembelaan perlu memfailkan hujahan masing-masing selewat-lewatnya pada 4 Januari.Prosiding pengurusan kes yang dijalankan secara dalam talian itu dihadiri peguam yang mewakili Najib iaitu Tan Sri Muhammad Shafee Abdullah, Muhammad Farhan, Syafiqah Sofian dan Wan Arfan Wan Othman manakala TPR Datuk V.Sithambaram dan Mohd Ashrof Adrin Kamarul hadir bagi pihak pendakwaan.

(Nooryana Najwa hadir ke Mahkamah Persekutuan)

Bekas perdana menteri berusia 69 tahun itu kini menjalani hukuman penjara 12 tahun di Penjara Kajang selepas gagal dalam rayuan terakhirnya di Mahkamah Persekutuan untuk mengetepikan sabitan, hukuman dan denda RM210 juta pada 23 Ogos lepas.Najib, melalui Tetuan Shafee & Co memfailkan permohonannya pada 6 September lepas, memohon supaya keputusan Mahkamah Persekutuan itu yang mengesahkan sabitan, hukuman dan denda disemak semula.Najib memohon mahkamah menyemak keputusan Mahkamah Persekutuan pada 16 Ogos yang menolak permohonannya untuk mengemukakan bukti berkaitan Datuk Mohd Nazlan Mohd Ghazali, hakim perbicaraan dalam kes membabitkan dana SRC International yang dihadapinya.Pada 28 Julai 2020, Mohd Nazlan telah mendapatinya bersalah atas tujuh pertuduhan -- tiga pertuduhan pecah amanah, tiga pertuduhan pengubahan wang haram dan satu pertuduhan salah guna kuasa.Mohd Nazlan yang kini menjadi hakim Mahkamah Rayuan, telah menjatuhkan hukuman penjara 12 tahun dan denda RM210 juta atau penjara lima tahun penjara terhadap Najib dan keputusannya dikekalkan oleh Mahkamah Rayuan pada 8 Disember tahun lepas.Najib memohon agar rayuannya didengar semula oleh panel baharu hakim Mahkamah Persekutuan yang terdiri daripada sekurang-kurangnya tujuh hakim dan beliau diberi penangguhan pelaksanaan hukuman penjara sementara menunggu pendengaran permohonan semakannya itu.Pihak pendakwaan, dalam afidavit jawapan yang difailkan melalui Mohd Ashrof, menyatakan permohonan semakan Najib itu tidak mempunyai merit dan merupakan penyalahgunaan proses mahkamah.Dalam afidavit itu, Mohd Ashrof berkata Najib telah diberikan perbicaraan yang adil dalam rayuannya di Mahkamah Persekutuan.-BERNAMA


Lebih RM15,000 nilai jualan dicatat pada jualan usahawan muda MADA

(Tudung saji antara produk kraftangan yang dijual)

KANGAR, 21 Oktober- Lebih RM15,000 nilai jualan dicatat pada Karnival Jualan Usahawan Bimbingan Lembaga Kemajuan Pertanian Muda (MADA) Wilayah 1 Perlis yang berlangsung selama empat hari dan berakhir petang tadi. Hasil jualan berkenaan direkod oleh 15 usahawan terlibat pada program yang berlangsung di Pusat Transformasi Bandar (UTC) Perlis setelah dikunjungi lebih 3,000 pengunjung. Menurut Pengurus MADA Wilayah 1 Perlis, Zairizal Zainon, "karnival itu turut melibatkan pelbagai jenis jualan produk usahawan serta pelbagai aktiviti sampingan termasuk demonstrasi teh tarik, roti canai terbang, gubahan kek dan karaoke cilik. "Dalam karnival kali ini kita juga memperkenalkan makanan istimewa yang popular di Perlis seperti pani puri dan peria rangup pelbagai perisa."Selain itu, produk kraftangan turut menjadi pameran pada karnival kali ini." Beliau memaklumkannya kepada media ketika meninjau pelaksanaan Program Jualan Usahawan Bimbingan MADA di Pusat Transformasi Bandar (UTC) Perlis. Secara keseluruhannya, terdapat lebih 681 usahawan yang menghasilkan pelbagai produk Industri Makanan hasil bimbingan Lembaga Kemajuan Pertanian Muda (MADA) Wilayah 1 Perlis sehingga kini yang mampu menjana pendapatan bulanan mencecah lebih RM17 juta.

(Zairizal Zainon ditemui pemberita di Pusat Transformasi Bandar (UTC) Perlis)


Lima lelaki didakwa jalankan perniagaan pinjaman wang tanpa lesen

KUALA LUMPUR, 21 Oktober- Lima lelaki dihadapkan ke Mahkamah Sesyen Kuala Lumpur atas tiga pertuduhan menjalankan perniagaan pinjaman wang tanpa lesen sejak Ogos lepas.Bagaimanapun kesemua tertuduh mengaku tidak bersalah.Mengikut pertuduhan pertama hingga ketiga, Chong Chee Siong,Tan Kim Tai,Chin Yong Xuan, Sia Ming Yang dan Chong Chee Kim didakwa memberi pinjaman berjumlah RM6,300 berserta faedah kepada tiga individu.

(Lima lelaki mengaku tidak bersalah ke Mahkamah Sesyen Kuala Lumpur)

Perbuatan itu dilakukan di sebuah unit kondominium di Jalan Kuching, Taman Wahyu, antara 16 Ogos dan 19 Oktober lepas.Pertuduhan mengikut Seksyen 5 (2) Akta Pemberi Pinjam Wang 1951 dibaca bersama Seksyen 34 Kanun Keseksaan yang membawa hukuman denda maksimum RM1 juta atau penjara yang boleh sampai lima tahun atau kedua-duanya, jika sabit kesalahan.

Peguam Luqman Hakim Azhar, yang mewakili kesemua tertuduh memohon jaminan minimum dalam lingkungan RM10,000 bagi setiap pertuduhan untuk setiap tertuduh dan memaklumkan anak guamnya bersedia menerima syarat tambahan yang ditetapkan mahkamah.Hakim M Bakri Abd Majid membenarkan setiap tertuduh diikat jamin RM40,000 dengan seorang penjamin bagi ketiga-tiga pertuduhan dan menetapkan 21 November untuk sebutan semula kes.


Ziarah Kasih Deepavali santuni 11 keluarga DUN Mata Ayer

(Siti Berenee dan Che Abdul Razak santuni penduduk DUN Mata Ayer)

MATA AYER, 21 Oktober-  Program Ziarah Kasih Deepavali santuni 11 keluarga sekitar DUN Mata Ayer . Program yang dilaksanakan itu bagi menyalurkan bantuan berupa barangan keperluan harian dan wang tunai kepada mereka yang bakal menyambut Deepavali kali ini.Menurut Pengerusi Jawatankuasa Pembangunan dan Keselamatan Kampung (JPKK) RPA Mata Ayer 2, Che Abdul Razak Abdul Rahman, program itu dilaksanakan setiap tahun bagi sambutan Deepavali. Sumbangan itu mampu memberikan keceriaan kepada masyarakat India menyambut Deepavali serta mengerat dan mengukuhkan perpaduan merentasi agama serta kaun seterusnya merealisasikan konsep Keluarga Malaysia dalam masyarakat.

(Che Abdul Razak ketika ditemui pemberita di Mata Ayer)

Pengerusi JPKK RPA Mata Ayer 2, Che Abdul Razak Abdul Rahman berkata, "penerima masyarakat India di sini memberi ucapan terima kasih kepada Yang Berhormat (YB) Siti Berenee Yahaya yang banyak membantu penduduk di taman tersebut yang terdiri daripada 12 buah keluarga."  Beliau memaklumkannya kepada media pada Program Ziarah Kasih Deepavali bersama kepimpinan masyarakat setempat dan belia kawasan Mata Ayer. Bagi penerima sumbangan, Ratiga A/P Chekar berkata "terima kasih untuk pemberian hamper untuk kegunaan perayaan Deepavali. Buat semua yang meraikan Deepavali, 'Happy Diwali' buat semua."  Bersempena program itu, empat individu yang uzur turut disantuni dengan pemberian sumbangan berupa barangan keperluan harian serta wang tunai sebagai tanda keprihatinan kepada masalah yang dihadapi.